აჭარის ავტონომიური რესპუბლიკის განათლების, კულტურისა და სპორტის სამინისტროს პროგრამების/ქვეპროგრამების

2016 წლის შესრულების ანგარიშის შესახებ

ი ნ ფ ო რ მ ა ც ი ა

აჭარის ავტონომიური რესპუბლიკის რესპუბლიკური განათლების, კულტურისა და სპორტის სამინისტროს 2016 წლის დაზუსტებული გეგმა განისაზღვრა **40 497 592** ლარით, ხოლო ფაქტიური შესრულება შეადგენს **38 777 774** ლარს, რაც გეგმის შესრულების **95,8** პროცენტია.

მათ შორის ფაქტიური ხარჯი:

ზემოაღნიშნულიდან გამომდინარე, გაგიმარტავთ, სამინისტროს პროგრამების, სსიპ აჭარის კულტურული მემკვიდრეობის დაცვის სააგენტოს, აჭარის სპორტისა და ახალგაზრდობის საქმეთა დეპარტამენტის პროგრამებისა და 2018 წლის მსოფლიო საჭადრაკო ოლიმპიადის მზადების ხელშეწყობის 2016 წლის პროგრამების შესრულების ანგარიშს.

**აჭარის ავტონომიური რესპუბლიკის განათლების, კულტურისა და სპორტის სამინისტრო 2016 წელს განათლების მიმართულებით ახორციელებს ოთხ პროგრამას: საგანმანათლებლო დაწესებულებების ინფრასტრუქტურის გაუმჯობესება და ინვენტარით აღჭურვა, განათლების ხელმისაწვდომობის გაზრდა, განათლების ხარისხის გაუმჯობესება და აჭარაში მოქმედი სახელმწიფო უმაღლესი საგანმანათლებლო დაწესებულებების სამეცნიერო-კვლევითი საქმიანობის ხელშეწყობა და ინფრასტრუქტურის გაუმჯობესება.**

**პროგრამა**- **საგანმანათლებლო დაწესებულებების ინფრასტრუქტურის გაუმჯობესება და ინვენტარით აღჭურვა**

მოიცავს ოთხ ქვეპროგრამას.

|  |  |  |  |  |
| --- | --- | --- | --- | --- |
| N | ქვეპროგრამის დასახელება | დაზუსტებული  გეგმა | ფაქტი | შესრულების % |
| 1 | საჯარო სკოლების ინფრასტრუქტურის გაუმჯობესება | 5 829 087 | 5 039 950 | **86,5** |
| 2 | საპანსიონო ინფრასტრუქტურის გაუმჯობესება და ინვენტარით აღჭურვა | 90 000 | 52 214 | **58,0** |
| 3 | საჯარო სკოლების ინვენტარითა და ლაბორატორიებით აღჭურვა | 180 103 | 179 995 | **100,0** |
| 4 | სპორტის განვითარების ხელშეწყობა | 541 000 | 519 441 | **96,0** |
|  | **სულ ჯამი:** | **6 640 190** | **5 791 600** | **87,2** |

**ქვეპროგრამა - საჯარო სკოლების ინფრასტრუქტურის გაუმჯობესება**

ქვეპროგრამით გათვალისწინებული ღონისძიებები და მათი აღწერა.

საანგარიშო პერიოდის გეგმა შეადგენს 5 829 087 ლარს, ფაქტიური ხარჯი 5 039 950 ლარი.

ქვეპროგრამის ფარგლებში განხორციელდა შემდეგი სამუშაოები, კერძოდ:

1)შუახევის მუნიციპალიტეტის სოფელ ფურტიოს საჯარო სკოლის მშენებლობაზე ხელშეკრულება გაფორმდა შპს ,,ნოველთან" თანხით 534 140 ლარი, საანგარიშო წელს დასრულებულია მშენებლობა, ამ ეტაპზე მიმდინარეობს კეთილმოწყობითი სამუშაოების ბოლო ნაწილი, კომპანიას თანხის ნაწილი (222 400 ლარი) მიეცა ავანსად, მიღება-ჩაბარების აქტი გაფორმდება ექსპერტიზის დასკვნის შემდეგ;

2) შუახევის მუნიციპალიტეტის სოფელ ხაბელაშვილების ორსართულიანი საჯარო სკოლის სრული სარეაბილიტაციო სამუშაოები განახორციელა შპს ,,ბზა"-მ თანხით 353 256 ლარი, სამუშაოები დასრულებულია;

3)შუახევის მუნიციპალიტეტის სოფელ დღვანის საჯარო სკოლას ჩაუტარდა წყალკანალიზაციის სისტემის მოსაწესრიგებელი და შენობის მცირე სახის გამაგრებითი სამუშაოები შპს ,,მეფურის" მიერ თანხით 5 776 ლარი, სამუშაოები დასრულებულია;

4)ხულოს მუნიციპალიტეტის სოფელ ტუნაძეების საჯარო სკოლის მშენებლობაზე ხელშეკრულება გაფორმდა შპს ,,ბზა"-სთან ღირებულებით 647 467 ლარი. შპს ,,ბზამ" ჩაატარა მხოლოდ შენობის საძირკველის და საყრდენი კედლის სამუშაოები, გადარიცხვა განხორციელდა შესრულებული სამუშაოების მიხედვით თანხით 78 670 ლარი, შესაბამისად მიმწოდებლის მხრიდან ვალდებულების შეუსრულებლობის გამო კომპანიასთან ხელშეკრულება შეწყდა ცალმხრივად;

5) ხულოს მუნიციპალიტეტის სოფელ აგარის საჯარო სკოლის რეაბილიტაციაზე ხელშეკრულება გაფორმდა შპს ,,ნიკარემსტროი"-სთან თანხით 256 111 ლარზე, საანგარიშო წელს ძირითადი სარეაბილიტაციო სამუშაოები დასრულებულია, კომპანიას თანხის ნაწილი (137 438 ლარი) მიეცა ავანსად, დარჩენილი სამუშაოების ნაწილი დასრულდება 2017 წელს;

6)ხულოს მუნიციპალიტეტის სოფელ თხილვანას საჯარო სკოლის ორ სართულია შენობის სრული რეაბილიტაცია განახორციელა შპს წყარომ თანხით 446 227 ლარი, რეაბილიტაცია დასრულებულია;

7) ქედის მუნიციპალიტეტის სოფელ დანდალოს ორ სართულიანი საჯარო სკოლის შენობის სრული რეაბილიტაცია განახორციელა შპს ,,ბზამ" თანხით 431 334 ლარი, რეაბილიტაცია დასრულებულია;

8) ხელვაჩაურის მუნიციპალიტეტის სოფელ ზედა ჭარნალის ორ სართულიანი საჯარო სკოლის მშენებლობაზე ხელშეკრულება გაფორმდა შპს ,,ბზა"-სთან თანხით 391 780 ლარი, მშენებლობა დასრულებულია;

9) ხელვაჩაურის მუნიციპალიტეტის ზედა განთიადის ორ სართულიანი საჯარო სკოლის რეაბილიტაცია განახორციელა შპს ,,ტაომ"' თანხით 128 294 ლარი, რეაბილიტაცია დასრულებულია, კომპანიას თანხის ნაწილი (47 600 ლარი) მიეცა ავანსად, მიღება-ჩაბარება გაფორმდება ექსპერტიზის დასკვნის შემდეგ;

10) ხელვაჩაურის მუნიციპალიტეტის სოფელ კაპრეშუმის საჯარო სკოლის მშენებლობაზე ტენდერი გამოცხადდა 2016 წლის აგვისტოს თვეში, რამდენიმე პრეტენდენტ კომპანიას მიეცა დისკვალიფიკაცია, იმავე ტენდერში წლის ბოლოს გამარჯვებული გამოვლინდა შპს ,,ლადა", შესაბამისად 2016 წელს მშენებლობის დაწყება ვერ მოხერხდა. მშენებლობაზე თანხა გათვალიაწინებულია 2017 წლის პროგრამის ბიუჯეტში, ამ ეტაპზე (2017 წელი) მიმდინარეობს ხელშეკრულების გაფორმების პროცედურები;

11)ქობულეთის მუნიციპალიტეტის სოფელ ქვედა სამების საჯაროს სკოლის ეზოს რეაბილიტაციის სამუშაოები განახორციელა შპს ,,ნიკარემსტოიმ", თანხით 73 131 ლარი. რეაბილიტაცია დასრულებულია, კომპანიას თანხის ნაწილი (7 306 ლარი) მიეცა ავანსად, მიღება-ჩაბარება გაფორმდება ექსპერტიზის დასკვნის შემდეგ;

12)ქობულეთის მუნიციპალიტეტის სოფელ კვირიკეს N1 საჯარო სკოლის ორსართულიანი შენობის რეაბილიტაცია განახორციელა შპს ,,ვიგორამ", ხელშეკრულება გაფორმებული იყო 490 817 ლარზე, კომპანიამ სამუშაოების დიდი ნაწილი შეასრულა, რისთვისაც გადაერიცხა 420 400 ლარი. გამომდინარე იქედან, რომ ხელშეკრულებით დათქმულ ვადაში კომპანიამ ვერ შეძლო სამუშაოების დასრულება, შესაბამისად ხელშეკრულება შეუწყდა და დარჩენილი თანხა აღარ ანაზღაურდა;

13)ქობულეთის მუნიციპალიტეტის სოფელ ალამბრის საჯაროს სკოლის შენობის ფასადის სრულ რეაბილიტაციაზე ხელშეკრულება გაფორმდა შპს ,,ნიკარემსტოისთან" ღირებულებით 112 844 ლარი, კომპანიას თანხის ნაწილი (14 120 ლარი) მიეცა ავანსად, მიღება-ჩაბარება გაფორმდება ექსპერტიზის დასკვნის შემდეგ;

14)ქობულეთის მუნიციპალიტეტის სოფელ ლეღვას N1 საჯაროს სკოლის ღობის სარეაბილიტაციო სამუშაოები განახორციელა შპს ,,ტაომ" თანხით 23 654 ლარი, თანხის ნაწილი (15 166 ლარი) გაცემულია ავანსად, მიღება-ჩაბარება გაფორმდება ექსპერტიზის დასკვნის შემდეგ;

15)ქ. ბათუმის N1 საჯარო სკოლის ოთხსართულიანი შენობის მშენებლობა დასრულებულია შპს ,,ბილდმენეჯმენტის" მიერ, თანხით 770 470 ლარი;

16)ქ. ბათუმის N3 საჯარო სკოლის დამატებითი კორპუსის რეაბილიტაცია განახორციელა შპს ,,ნიკარემსტოიმ" ღირებულებით 74 654 ლარი. სამუშაოები დასრულებულია, თანხის ნაწილი (12 070 ლარი) გაცემულია ავანსად, მიღება-ჩაბარება გაფორმდება ექსპერტიზის დასკვნის შემდეგ;

17)ქ. ბათუმის N5 საჯარო სკოლის შენობის ფასადის, ეზოს, სახურავის ნაწილის, სახურავზე მოეწყო ორანჟერია და სარდაფის ნაწილის სარეაბილიტაციო სამუშაოები განახორციელა შპს ,,ბილდმენეჯმენტმა"

თანხით 228 436 ლარი, სამუშაოები დასრულებულია, თანხის ნაწილი (20 000 ლარი) გაცემულია ავანსად, მიღება-ჩაბარება გაფორმდება ექსპერტიზის დასკვნის შემდეგ;

18)ქ. ბათუმის N17 საჯარო სკოლის ორსართულიანი შენობის სრული რეაბილიტაცია განახორციელა შპს ,,პატრიოტი 206"-მა თანხით 520 046 ლარი, რეაბილიტაცია დასრულებულია;

19)ქ. ბათუმის N29 საჯარო სკოლის ეზოში საპირფარეშოს მშენებლობა და სკოლის შენობაში მცირე დარბაზის სარეაბილიტაციო სამუშაოები განახორციელა შპს ,,ნიკარემსტოიმ" თანხით 35 820 ლარი. სამუშაოები დასრულებულია;

ქვეპროგრამის ფარგლებში ტექნიკურ ზედამხედველობაზე (19 ობიექტზე) გაწეულია ხარჯი - 66 145 ლარი;

საავტორო ზედამხედველობაზე (4 ობიექტი) გაწეულია ხარჯი - 12 665 ლარი;

ექსპერტიზის ხარჯი - 23 628 ლარი;

საპროექტო-სახარჯთაღრიცხვო დოკუმენტაციის შესყიდვაზე (9 პროექტი) გაწეულია ხარჯი - 38 999 ლარი;

კოორდინატორის შრომის ანაზღაურება - 13 200 ლარი;

კოორდინატორის სამივლინებო ხარჯები - 270 ლარი.

საანგარიშო წელს აშენდა 3 საჯარო სკოლა, კერძოდ, შუახევის მუნიციპალიტეტის სოფელ ფურტიოს საჯარო სკოლა, ხელვაჩაურის მუნიციპალიტეტის ზედა ჭარნალის საჯარო სკოლა და ქ. ბათუმის N1 საჯარო სკოლა;

სრული რეაბილიტაცია ჩაუტარდა 6 საჯარო სკოლას, კერძოდ, შუახევის მუნიციპალიტეტის სოფელ ხაბელაშვილების საჯარო სკლას და თხილვას საჯარო სკოლებს, ქედის მუნიციპალიტეტის სოფელ დანდალოს საჯარო სკოლას, ხელვაჩაურის მუნიციპალიტეტის სოფელ ზედა განთიადის საჯარო სკოლას და ქ. ბათუმის N3, N17 საჯარო სკოლებს;

მიმდინარე რემონტი ჩაუტარდა 4 საჯარო სკოლას, კერძოდ, შუახევის მუნიციპალიტეტის სოფელ დღვანის, ქობულეთის მუნიციპალიტეტის სოფლებს ქვედა სამებას და ქალაქ ბათუმის N5 და N29 საჯარო სკოლებს.

ქვეპროგრამის გეგმასა და ფაქტიურ შესრულებას შორის სხვაობა 789 137 ლარის აუთვისებლობა გამოწვეულია შემდეგი მიზეზების გამო.

კერძოდ: 672 000 ლარის აუთვისებლობა გამოწვეულია:

ა)ხულოს მუნიციპალიტეტის სოფელ ტუნაძეების საჯარო სკოლის მშენებლობაზე ცალმხრივად შეწყვეტილი იქნა ხელშეკრულება მშენებელ კომპანიასთან, იმ მიზეზის გამო, რომ კომპანიამ ხელშეკრულებით გათვალისწინებულ ვადაში განახორციელა მხოლოდ შენობის საძირკველის და საყრდენი კედლის სამუშაოების შესრულება;

ბ)ხელვაჩაურის მუნიციპალიტეტის სოფელ კაპრეშუმის საჯარო სკოლის მშენებლობაზე გაგრძელდა ტენდერის პროცედურები და შესაბამისად 2016 წელს განსახორციელებელი სამუშაოები ვერ იქნა დაწყებული;

გ)ქობულეთის მუნიციპალიტეტის სოფელ კვირიკეს N1 საჯარო სკოლის სარეაბილიტაციო სამუშაოების დასრულება მშენებელმა კომპანიამ ხელშეკრულებით გათვალისწინებულ დათქმულ ვადაში ვერ შეძლო, რაზეც ანაზღაურება განხორციელდა მხოლოდ შესრულებული სამუშაოების მიხედვით.

- ხოლო დარჩენილი 119 137 ლარი წარმოადგენს ეკონომიას ფაქტიურად შესრულებული სამუშაოების ანაზღაურების საფუძველზე.

შესრულების პროცენტი წლიურ გეგმასთან: 86,5 %

**ქვეპროგრამა - საპანსიონო ინფრასტრუქტურის გაუმჯობესება და ინვენტარით აღჭურვა**

საანგარიშო პერიოდის გეგმა შეადგენს 90 000 ლარს, ხოლო საკასო ხარჯი 52 214 ლარს.

საანგარიშო პერიოდში ქვეპროგრამის ფარგლებში განხორციელდა ხულოს პანსიონის მოწყობის საპოექტო-სახაჯთაღრიცხვო დოკუმენტაციის შესყიდვა შპს ,,Modeen Architectural Group“-თან თანხით 7 021 ლარი და გეგმით გათვალისწინებული სოფელ ჩაისუბნის N2 საჯარო სკოლასთან არსებული პანსიონის ეზოს კეთილმოწყობა, სამუშაოები განახორციელა შპს ,,ნიკარემსტროი“-მ თანხით 44 528 ლარი. სამუშაოები დასრულებულია, მიღება-ჩაბარების აქტი გაფორმდება ექსპერტიზის დასკვნის შემდეგ.

ტექნიკური ზედამხედველობისათვის გაცემულია 665 ლარი.

დასრულებულია ქობულეთის მუნიცპალიტეტის სოფელ ჩაისუბნის N2 საჯარო სკოლასთან არსებული პანსიონის სრული რეაბილიტაცია.

ქვეპროგრამის გეგმასა და ფაქტიურ შესრულებას შორის სხვაობა 37 786 ლარის აუთვისებლობა გამოწვეულია შემდეგი მიზეზების გამო, კერძოდ, აღნიშნული თანხით (37 786 ლარი) გათვალისწინებული იყო ხულოს საპანსიონო ინფრასტრუქტურის კეთილმოწყობა. გამომდინარე იქედან, რომ ბავშვებზე ზრუნვის სფეროში სახელმწიფო პოლიტიკა მიმართულია არასრულწლოვანი პირების ოჯახებში ან ოჯახურ გარემოსთან მიახლოებულ პირობებში აღზრდაზე, აღნიშნულის გათვალისწინებით, ამ ეტაპზე მიმდინარეობს მსჯელობა ახალი პანსიონური მომსახურების მქონე საჯარო სკოლების დაფუძნების მიზნობრიობაზე. შესაბამისად პანსიონის რეაბილიტაცია 2016 წელს ვერ განხორცილედა.

შესრულების პროცენტი წლიურ გეგმასთან: 58,0 %

**ქვეპროგრამა - საჯარო სკოლების ინვენტარითა და ლაბორატორიებით აღჭურვა**

საანგარიშო პერიოდის გეგმა შეადგენს 180 103 ლარს, ხოლო საკასო ხარჯი 179 995 ლარს.

სასკოლო ინვენტარის შეძენის მიზნით გამოცხადდა ელექტრონული ტენდერი, 2016 წლის 28 მარტს სს ,,თბილისის სასკოლო ინვენტარის ფაბრიკას"- თან გაფორმდა სახელმწიფო შესყიდვების შესახებ ხელშეკრულება N69.

2016 წლის 03 მაისს შპს ,,ჯეო დეკორ"თან გაფორმდა სახელმწიფო შესყიდვების შესახებ ხელშეკრულება N96. აღნიშნული ხელშეკრულების თანახმად გათვალისწინებული იყო სასკოლო ლაბორატორიების მოწოდება.

შეძენილ იქნა: მოსწავლის ერთადგილიანი მერხი და სკამი (525 კომპლექტი), საკლასო კარადა (140 ცალი), მასწავლებლის მაგიდა და სკამი (100 კომპლექტი) და სამასწავლებლოს ინვენტარი ( 15 ადგილიანი მაგიდა 15 სკამით) (7 კომპლექტი) შემდეგი საჯარო სკოლებისათვის:

• ქობულეთი: სოფელ კვირიკეს N1 საჯარო სკოლა;

• ქობულეთი: სოფელ ალამბრის საჯარო სკოლა;

• შუახევი: სოფელ ფურტიოს საჯარო სკოლა;

• ხულო: დაბა ხულო საჯარო სკოლა;

• ქედა: სოფელ დანდალოს საჯარო სკოლა;

• ხელვაჩაური: სოფელ ზედა განთიადის საჯარო სკოლა;

• ბათუმი: ბათუმის N1 საჯარო სკოლა;

ლაბორატორია შეტანილ იქნა შემდეგ საჯარო სკოლებში;

• ხულო: ხიხაძირის საჯარო სკოლა;

• შუახევი: შუბნის საჯარო სკოლა;

• ქედა: ქვედა მახუნცეთის საჯარო სკოლა;

ქვეპროგრამა განხორციელდა დაბრკოლებების გარეშე.

შესრულების პროცენტი წლიურ გეგმასთან: 96,6 %

**ქვეპროგრამა - სპორტის განვითარების ხელშეწყობა სკოლებში**

საანგარიშო პერიოდის გეგმა შეადგენს 541 000 ლარს, ხოლო საკასო ხარჯი 519 441 ლარს.

ქვეპროგრამის ფარგლებში განხორციელდა შემდეგი საქმიანობა:

საანგარიშო პერიოდში დასრულებულია ხულოს მუნიციპალიტეტის სოფელ ღორჯომის საჯარო სკოლის სპორტული დარბაზის რეაბილიტაცია, სამუშაოები განახორციელა შპს ,,მეფურმა" თანხით 37 916 ლარი;

ასევე შპს ,,მეფურის" მიერ დასრულებულია ხელვაჩაურის მუნიციპალიტეტის სოფელ ჩხუტუნეთისა და ქედის მუნიციპალიტეტის სოფელ ხარაულას საჯარო სკოლების სპორტული დარბაზების რეაბილიტაცია თანხით 79 531 ლარი;

დასრულებულია ქედის მუნიციპალიტეტის სოფელ ქვედა მახუნცეთისა და შუახევის მუნიციპალიტეტის სოფელ გოგინაურის საჯარო სკოლის დარბაზების სარეაბილიტაციო სამუშაოები, რომელიც განხორციელდა შპს ,,ალიგატორი 1"-ის მიერ თანხით 92 801 ლარი;

საანგარიშო პერიოდში დასრულებულია ხუთი საჯარო სკოლის სპორტული დარბაზების რეაბილიტაცია.

ხოლო, რაც შეეხება ქ. ბათუმის N17 საჯარო სკოლის სპორტული დარბაზის მშენებლობას, გამომდინარე იქედან, რომ საანგარიშო პერიოდში წლის ბოლოს დასრულდა მიწის ნაკვეთის გაერთიანება, შესაბამისად ხელშეკრულება გაფორმდა წლის ბოლოს შპს ,,პატრიოტ 2006"-თან, რომელსაც ავანსის სახით მიეცა თანხა 303 992 ლარი, სამუშაოები დაიწყება 2017 წლის იანვრიდან.

ტექნიკური ზედამხედველობის ხარჯი გაწეულია 5 200 ლარი.

გეგმასა და ფაქტს შორის დარჩენილი სხვაობა 21 560 ლარი წარმოადგენს ეკონომიას.

შესრულების პროცენტი წლიურ გეგმასთან: 96,0 %

**პროგრამა** - **განათლების ხელმისაწვდომობის გაზრდა**

მოიცავს ხუთ ქვეპროგრამას:

|  |  |  |  |  |
| --- | --- | --- | --- | --- |
| N | ქვეპროგრამის დასახელება | დაზუსტებული  გეგმა | ფაქტი | შესრულების % |
| 1 | ვასწავლოთ მომავალი წარმატებისთვის | 137 000 | 129 778 | **94,7** |
| 2 | საჯარო სკოლების ბიბლიოთეკების განვითარება | 31 190 | 30 430 | **97,6** |
| 3 | სტუდენტთა დახმარება | 920 000 | 919 359 | **99,9** |
| 4 | უმაღლესი განათლების ხელშეწყობა | 287 900 | 275 333 | **95,6** |
| 5 | უცხოეთში სტაჟირება | 11 100 | 5 850 | **52,7** |
|  | **სულ ჯამი:** | **1 387 190** | **1 360 749** | **98,1** |

**ქვეპროგრამა - ვასწავლოთ მომავალი წარმატებისთვის**

2016 წლის საანგარიშო პერიოდის გეგმა შეადგენს 137 000 ლარს, საკასო ხარჯი 129 778 ლარს.

ქვეპროგრამის ფარგლებში განხორციელდა შემდეგი საქმიანობა:

”ვასწავლოთ მომავალი წარმატებისათვის” მიზანია მაღალმთიანი აჭარის (ქედა, შუახევი, ხულო) საჯარო სკოლებში არსებული სხვადასხვა საგნის მასწავლებლის დეფიციტის შევსება და სკოლებში სწავლების ხარისხის გაუმჯობესება. ვაკანტური ადგილების შევსება ხორციელდება კონკურსის წესით, რომელიც შედგება ორი ეტაპისაგან: ტესტირებისა და გასაუბრებისაგან. 2016 წელს ქვეპროგრამის ფარგლებში კონკურსის წესით შეირჩა და დასაქმდა 19 საჯარო სკოლაში სხვადასხვა საგნის (ინგლისური ენა, მათემატიკა და საბუნებისმეტყველო მეცნიერებების საგნობრივი ჯგუფი) არანაკლებ 27 მასწავლებლი (2016 წლის 6 თვეში დასაქმებული იქნა 28 მასწავლებელი, 2016 წლის მე-3 კვარტალში დასაქმდა 28 მასწავლებელი, 2016 წლის მე-4 კვატალში დასაქმდა 23 მასწავლებელი), კერძოდ,

ქედის მუნიციპალიტეტის 5 საჯარო სკოლაში - 5 მასწავლებელი; 5 ინგლისურ ენაში;

შუახევის მუნიციპალიტეტის 7 საჯარო სკოლაში - 8 მასწავლებელი; 7 - ინგლისურ ენასა და 1 მათემატიკაში;

ხულოს მუნიციპალიტეტის 7 საჯარო სკოლაში - 14 მასწავლებელი; 6 მათემატიკაში, 2 ქიმიასა და 6 ინგლისურ ენაში.

გეგმასა და ფაქტს შორის გადახრა 7 222 ლარის აუთვისებლობის ძირითადი რესურსი დარჩენილია 2016 წლის პერიოდში 30 მასწავლებლის ნაცვლად საშუალოდ 27 მასწავლებლის დასაქმების გამო.

ქვეპროგრამა განხორციელდა დაბრკოლებების გარეშე.

შესრულების პროცენტი წლიურ გეგმასთან: 94,7 %

**ქვეპროგრამა - საჯარო სკოლების ბიბლიოთეკების განვითარება**

საანგარიშო პერიოდის გეგმა შეადგენს 31 190 ლარს, საკასო ხარჯი 30 430 ლარს.

„საგანმანათლებლო დაწესებულებების ავტორიზაციის დებულებისა და საფასურის დამტკიცების შესახებ“ ზოგადსაგანმანათლებლო დაწესებულების ავტორიზაციის სტანდარტის დასაკმაყოფილებლად ზოგადსაგანმანათლებლო დაწესებულებას უნდა ჰქონდეს ეროვნული სასწავლო გეგმის შესაბამისი ბიბლიოთეკა სათანადო რაოდენობის წიგნადი ფონდით, პერიოდიკითა და სხვა დამხმარე მასალით.

აჭარის ავტონომიური რესპუბლიკის ადმინისტრაციულ ტერიტორიაზე არსებული საჯარო სკოლების ბიბლიოთეკების განვითარების ქვეპროგრამის ფარგლებში 10 საჯარო სკოლის ბიბლიოთეკა შეივსო ქართველი და მსოფლიო კლასიკოსების, საბავშვო, საყმაწვილო, შემეცნებითი ხასიათის, ლექსიკონებითა და სხვა სახის ლიტერატურით. მოსწავლეთა ასაკობრივი თავისებურებების გათვალისწინებით.

აჭარის ავტონომიური რესპუბლიკის განათლების, კულტურისა და სპორტის სამინისტროსა და შპს "ლამპარი-99“-ს შორის 2016 წლის 30 მარტს დადებული N74 ხელშეკრულების ფარგლებში მომწოდებელმა შეასრულა 30 430 ლარის მომსახურება, რის შედეგადაც 10 საჯარო სკოლაში განაწილდა 417 დასახელების ცალი მხატვრული ლიტერატურა:

• ხელვაჩაური: მახინჯაურისა და სოფელ ჭარნალის საჯარო სკოლები;

• ქობულეთი: სოფელ ბობოყვათისა და სოფელ ქვედა კვირიკეს საჯარო სკოლები;

• ქედა: სოფელ უჩხითისა და სოფელ დანდალოს საჯარო სკოლები;

• შუახევი: სოფელ დარჩიძეებისა და სოფელ ხაბელაშვილების საჯარო სკოლები;

• ხულო: სოფელ უჩხოსა და სოფელ ქედლების საჯარო სკოლები;

დარჩენილი რესურსი 760 ლარი წარმოადგენს ეკონომიას.

ქვეპროგრამა განხორციელდა დაბრკოლებების გარეშე.

შესრულების პროცენტი წლიურ გეგმასთან: 97,6%

**ქვეპროგრამა - სტუდენტთა დახმარება**

საანგარიშო პერიოდის გეგმა შეადგენს 920 000 ლარს, საკასო ხარჯი 919 359 ლარს.

2015-2016 სასწავლო წლის მეორე (გაზაფხულის) სემესტრში დაფინანსდა 493 სტუდენტი. 2016-2017 სასწავლო წლის პირველ (შემოდგომის) სემესტრში დაფინანსდა 410 სტუდენტი. სულ 2016 წელს ქვეპროგრამის ფარგლებში დაფინანსდა 903 სტუდენტი.

ქვეპროგრამის განხორციელების მხარდაჭერის მიზნით ორჯერ დამზადდა სარეკლამო რგოლი.

დარჩენილი რესურსი 903 ლარი წარმოადგენს ეკონომიას.

ქვეპროგრამა განხორციელდა დაბრკოლებების გარეშე.

შესრულების პროცენტი წლიურ გეგმასთან: 99,9 %

**ქვეპროგრამა - უმაღლესი განათლების ხელშეწყობა**

საანგარიშო პერიოდის გეგმა შეადგენს 287 900 ლარს, საკასო ხარჯი 275 332 ლარს.

ქვეპროგრამის ფარგლებში განხორციელდა შემდეგი საქმიანობა:

**საზღვარგარეთ სწავლის დაფინანსება** გაუგრძელდათ და ,,აჭარის ავტონომიური რესპუბლიკის 2016 წლის რესპუბლიკური ბიუჯეტის შესახებ“ აჭარის ავტონომიური რესპუბლიკის კანონით დამტკიცებული „უმაღლესი განათლების ხელშეწყობის“ ქვეპროგრამის ფარგლებში დაფინანსდა 11 სტუდენტი, კერძოდ:

1. ერეკლე მუჯირი

დაუფინანსდა იტალიაში ჯონ კაბოტის უნივერისტეტში მარკეტინგის, ეკონომიკისა და ფინანსების საბაკალავრო პროგრამაზე 2015-2016 სასწავლო წლის გაზაფხულის სემესტრისა (მეოთხე სემესტრი) და 2016 - 2017 სასწავლო წლის შემოდგომის სემეტრის (მეხუთე სემესტრი) სწავლის ხარჯები.

2. დავით დათუნაიშვილი

დაუფინანსდა ნეომას ბიზნესის სკოლაში საერთაშორისო პროექტების განვითარების სამაგისტრო პროგრამაზე 2015-2016 სასწავლო წლის გაზაფხულის სემესტრისა (მეორე სემესტრი) და 2016 - 2017 სასწავლო წლის შემოდგომის სემესტრის (მესამე სემესტრი) სწავლის ხარჯები.

3. ნონა დავითაია

დაუფინანსდა ამერიკის შეერთებულ შტატებში, სენტ ლუისში ვაშინგტონის უნივერსიტეტში, ლანდშაფტის არქიტექტურის სამაგისტრო პროგრამაზე 2015-2016 სასწავლო წლის გაზაფხულის სემესტრისა (მეორე სემესტრი) და 2016-2017 სასწავლო წლის შემოდგომის სემესტრის (მესამე სემესტრი) სწავლის ხარჯები.

4. თორნიკე ჯაშია

დაუფინანსდა ამერიკის შეერთებულ შტატებში, სენტ ლუისში ვაშინგტონის უნივერსიტეტში, ლანდშაფტის არქიტექტურის სამაგისტრო პროგრამაზე 2015-2016 სასწავლო წლის გაზაფხულის სემესტრისა (მეორე სემესტრი) და 2016-2017 სასწავლო წლის შემოდგომის სემესტრის (მესამე სემესტრი) სწავლის ხარჯები.

2016 წლის 11 აგვისტოს №3 და 19 აგვისტოს №4 სხდომების ოქმების საფუძველზე „განათლების ხელმისაწვდომობის გაზრდის“ ქვეპროგრამის „უმაღლესი განათლების ხელშეწყობის“ ფარგლებში შექმნილმა საკონკურსო კომისიამ გამოავლინა 8 გამარჯვებული აპლიკანტი. კერძოდ,

5. იმედა იაკოვენკო

დაუფინანსდა ამერიკის შეერთებულ შტატებში, ნებრასკა - ლინკოლნის უნივერსიტეტში სწავლა, სწავლება და მასწავლებლის განათლების სამაგისტრო პროგრამაზე 2016-2017 სასწავლო წლის შემოდგომის სემესტრის (პირველი სემესტრი) სწავლის ხარჯები.

6. ნანა თურმანიძე

დაუფინანსდა ესტონეთის რესპუბლიკაში, ტალინის ტექნოლოგიურ უნივერსიტეტში საერთაშორისო ბიზნეს ადმინისტრირების სამაგისტრო პროგრამაზე 2016-2017 სასწავლო წლის შემოდგომის სემესტრის (პირველი სემესტრი) სწავლის ხარჯები.

7. მათე თანდილავა

დაუფინანსდა პოლონეთის რესპუბლიკაში, პოზნანის ტექნოლოგიურ უნივერსიტეტში არქიტექტურის სამაგისტრო პროგრამაზე 2016-2017 სასწავლო წლის შემოდგომის სემესტრის (პირველი სემესტრი) სწავლის ხარჯები.

8. ნინო ძველაია

დაუფინანსდა საფრანგეთში, პანთეონ-ასასის უნივერსიტეტში (პარიზი II) ფრანგული და ევროპული სამართლებრივი კულტურის სამაგისტრო პროგრამაზე 2016-2017 სასწავლო წლის შემოდგომის სემესტრის (პირველი სემესტრი) სწავლის ხარჯები.

9. თამარ კაიკაციშვილი

დაუფინანსდა ჩეხეთის რესპუბლიკაში, მასარიკის უნივერსიტეტში ფინანსებისა და საბუღალტრო აღრიცხვის სამაგისტრო პროგრამაზე 2016-2017 სასწავლო წლის შემოდგომის სემესტრის (პირველი სემესტრი) სწავლის ხარჯები.

10. ანა დიასამიძე

დაუფინანსდა პოლონეთის რეპუბლიკაში, ვროცლავის უნივერსიტეტში პოლიტიკური მეცნიერებების სამაგისტრო პროგრამაზე 2016-2017 სასწავლო წლის შემოდგომის სემესტრის (პირველი სემესტრი) სწავლის ხარჯები.

11. უჩა სურმანიძე

დაუფინანსდა პოლონეთის რესპუბლიკაში, კრაკოვის ეკონომიკის უნივერსიტეტში ეკონომიკის, ფინანსებისა და მენეჯმენტის სადოქტორო პროგრამაზე 2016-2017 სასწავლო წლის შემოდგომის სემესტრის (პირველი სემესტრი) სწავლის ხარჯები.

**6 აპლიკანტი დაფინანსდა საერთაშორისო კომფერენციაში მონაწილეობის მისაღებად, კერძოდ,**

1. მურმან ცეცხლაძე

დაფინანსდა გერმანიის ქალაქ ფრანკფურტში გამართულ საერთაშორისო კონფერენციაში - "Finance and Economics Conference" მონაწილეობის მიზნით;

2. მირანდა ხაჯიშვილი

დაფინანსდა თურქეთის ქალაქ სტამბულში გამართულ საერთაშორისო კონფერენციაში - "European Conference on Renewable Energy Systems" მონაწილეობის მიზნით;

3. გურამ ჩხარტიშვილი

დაფინანსდა უკრაინის ქალაქ ლვოვში გამართულ საერთაშორისო კონფერენციაში - "ტერიტორიის ათვისება: საცხოვრისი, დასახლება, რეგიონი" მონაწილეობის მიზნით;

4. ლია დავითაძე

დაფინანსდა ჩეხეთის რესპუბლიკის ქალაქ პრაღაში გამართულ საერთაშორისო კონფერენციაში International Conference For Education მონაწილეობის მიზნით;

5. ნინო დვალიძე

დაფინანსდა ჩეხეთის რესპუბლიკის ქალაქ პრაღაში გამართულ საერთაშორისო კონფერენციაში International Conference For Education მონაწილეობის მიზნით;

6. თამარ დოლიძე

დაფინანსდა იტალიის ქალაქ რომში გამართულ საერთაშორისო კონფერენციაში International Conference For Social Sciences and Humanities მონაწილეობის მიზნით;

**დაფინანსდა 3 კონფერენციის ორგანიზება, კერძოდ,**

1. სსიპ ბათუმის საზღვაო აკადემია

"საზღვაო ინდუსტრიის ინოვაციური გამოწვევები: საზღვაო ტრანსპორტი, საინჟინრო ტექნოლოგიები, ლოგისტიკა, ტურიზმი".

2. სსიპ ბათუმის შოთა რუსთაველის სახელმწიფო უნივერსიტეტი

სემიოტიკის VII საერთაშორისო კონფერენცია.

3. შპს გროგოლ რობაქიძის სახელობის უნივერსიტეტი

სამედიცინო ტურიზმი: პოლიტიკური, სოციალურ-ეკონომიკური, საგანმანათლებლო და სამედიცინო პრობლემების განხილვა გლობალური, ნაციონალურ და რეგიონალურ ჭრილში.

**საზაფხულო სკოლის ორგანიზება**

1. სსიპ ბათუმის შოთა რუსთაველის სახელმწიფო უნივერსიტეტი

დიგიტალური ჰუმანიტარია-ენისა და კულტურის ელექტრონული დოკუმენტაცია.

2. სსიპ ბათუმის შოთა რუსთაველის სახელმწიფო უნივერსიტეტი

ენების კვირეული ბსუ-თან ერთად.

3. ააიპ "სოციალური კვლევისა და ანალიზის ინსტიტუტი"

კრიტიკული აზროვნება სოციალურ მეცნიერებებში.

**ჩატარდა 7 საჯარო ლექცია, კერძოდ,**

1. სსიპ ბათუმის შოთა რუსთაველის სახელმწიფო უნივერსიტეტში გაიმართა პოლიტიკის მეცნიერებათა აკადემიური დოქტორის, პროფესორ კორნელი კაკაჩიას საჯარო ლექცია თემაზე: „უმაღლესი განათლება საქართველოში: მიღწევები, გამოწვევები და პერსპექტივები“;

2. ბათუმის შოთა რუსთაველის სახელმწიფო უნივერსიტეტში გაიმართა სოციალურ მეცნიერებათა დოქტორის, ასოცირებული პროფესორის ქეთევან მუხიგულის საჯარო ლექციათა ციკლი თემაზე: ადამიანის უფლებები თავისუფლება და მოვალეობა დემოკრატიულ და არადემოკრატიულ პოლიტიკურ რეჟიმებში;

3.სსიპ ბათუმის შოთა რუსთაველის სახელმწიფო უნივერსიტეტში გაიმართა ფილოლოგიის მეცნიერებათა დოქტორის, ბიალისტოკის უნივერსიტეტის (პოლონეთი) პროფესორის ჯოანა შერშუნოვიჩის საჯარო ლექციათა ციკლი თემებზე: საჯარო საუბრის ხელოვნება; აკადემიური ტექსტი და მისი სპეციფიკა; კულტურათაშორის კომუნიკაცია: მნიშვნელოვანი განსხვავებები;

4. სსიპ ბათუმის შოთა რუსთაველის სახელმწიფო უნივერსიტეტში გაიმართა პროფესორ ჯემალ ხუბუას საჯარო ლექცია თემაზე: „მიკროსამყაროს ფიზიკა - თანამედროვე ფიზიკის ყველაზე კვლევადი ნაწილი“;

5. სსიპ ბათუმის შოთა რუსთაველის სახელმწიფო უნივერსიტეტში გაიმართა პორტოს უნივერსიტეტის პროფესორის, ქიმია - ბიოლოგიის მეცნიერებათა დოქტორის, მკვლევარის, ელიზიუ მანუელ სოუსა კოშტას საჯარო ლექციათა ციკლი თემატიკაზე: „ტერმინალური სტადიის თირკმლის დაავადება და მისი ასოციაცია ანთების პროცესთან. ორგანიზმში მიმდინარე რკინის მეტაბოლიზმის ცვლილებები. პაციენტების ცხოვრების ხარისხი და სიკვდილიანობის მაჩვენებელი“;

6. სსიპ ბათუმის შოთა რუსთაველის სახელმწიფო უნივერსიტეტში გაიმართა ვალენსიის (ესპანეთი) პოლიტექნიკური უნივერსიტეტის, სამოქალაქო ინჟინერიის დეპარტამენტის პროფესორის ხულიან ალკალა გონსალესის საჯარო ლექციათა ციკლი თემაზე: „თანამედროვე მიდგომები საიჟინრო გაანგარიშებებში, საუკეთესო გადაწყვეტლების მიღების მიზნით, ოპტიმიზაციის მეტაევრისტიკული მეთოდებისა და სასრულ ელემენტთა მეთოდების გამოყენებით";

7. სსიპ ბათუმის შოთა რუსთაველის სახელმწიფო უნივერსიტეტში გაიმართა გეოლოგია - მინერალოგიის მეცნიერებათა დოქტორის, საქართველოს საბუნებისმეტყველო მეცნიერებათა აკადემიის აკადემიკოსის ალექსანდრე თვალჭრელიძის საჯარო ლექციის თემა: „ნედლეულის ეკონომიკა“ (ნედლეულის როლი მსოფლიო ეკონომიკაში);

**ლიტერატურის თარგმნა**

„უმაღლესი განათლების ხელშეწყობის ქვეპროგრამის“ ფარგლებში ითარგმნება ნორვეგიელი ანთროპოლოგის თომას ჰილლანდ ერიქსენის წიგნი - „SMALL PLACES, LARGE ISSUES”. თომას ჰილლანდ ერიქსენი - ოსლოს უნივერსიტეტის პროფესორია. მისი ავტორობით გამოცემულია ისეთი ცნობილი სამეცნიერო სახელმძღვანელოები, როგორიცაა: ეროვნება და ნაციონალიზმი: ანთროპოლოგიური პერსპექტივები და რა არის ანთროპოლოგია. სათარგმნი ლიტერატურის - „SMALL PLACES, LARGE ISSUES” ბოლო ვერსია გამოცემულია “Puto Press”-ის მიერ 2015 წელს. წიგნი მომზადებულია, როგორც ავტორის, ასევე თეორეტიკოსი და პრაქტიკოსი მკვლევარების გამოცდილების გათვალისწინებით და აქტიურად გამოიყენება ევროპის უნივერსიტეტებში ანთროპოლოგიის სპეციალობის მიმართულებით.

დაფინასნდა 15 სტუდენტის სწავლა (4 სტუდენტი 2 სემესტრი, 7 სტუდენტი 1 სემესტრი), 6 სამეცნიერო ღონისძიება, 7 საჯარო ლექცია, 3 კონფერენცია, 3 საზაფხულო სკოლა

ქვეპროგრამაში დარჩენილი 12 568 ლარის რესურსი გამოწვეულია 2016 წელს ლიტერატურის თარგმნისათვის გათვალისწინებული იყო საავანსო ანგარიშსწორება სახელშეკრულებო თანხის 50%მდე, რომლის ათვისება საანგარიშო პერიოდში ვერ განხორციელდა.

ქვეპროგრამა განხორციელდა დაბრკოლებების გარეშე.

შესრულების პროცენტი წლიურ გეგმასთან: 95,6 %

**ქვეპროგრამა - უცხოეთში სტაჟირება**

საანგარიშო პერიოდის გეგმა შეადგენს 11 100 ლარს, საკასო ხარჯი 5 850 ლარს.

ქვეპროგრამის ფარგლებში განხორციელდა შემდეგი საქმიანობა:

2016 წლისათვის აჭარის რეგიონიდან უცხოეთში სტაჟირებაზე გაიგზავნა 3 სტაჟიორი სხვადასხვა სექტორში და ერთს ვუმასპინძლეთ: 1. ლია ჩხარტიშვილი - სტაჟირება გაიარა საფრანგეთში, ქ. პარიზში, ილ დე ფრანსის რეგიონში, 2016 წლის 29 თებერვლიდან 2016 წლის 28 აგვისტომდე, მუსიკის საერთაშორისო საბჭოში, პროექტის მართვისა და კომუნიკაციის სპეციალისტის კვალიფიკაციით. სტაჟირების ხანგრძლივობა იყო 6 თვე.

2. თამარ დუმბაძე - სტაჟირება გაიარა ესპანეთში, ვალენსიის რეგიონში, 2016 წლის 23 ივნისიდან 2016 წლის 30 ნოემბრამდე, საზღვაო ინდუსტრიულ კომპანიაში GARCIA CAMARA SL კომერციულ საკითხებში ასისტენტის კვალიფიკაციით, სტაჟირების ხანგრძლივობა იყო 5 თვე.

3. თამთა გორაძე - სტაჟირებას გადის საფრანგეთში, ფრანშ-კონტეს რეგიონში, ქ. მორში, 2016 წლის 26 სექტემბრიდან 2017 წლის 24 თებერვლამდე, განათლებისა და პროფესიული ორიენტაციის ცენტრში, საგანმანათლებლო და სასკოლო ღონისძიებების ასისტენტის კვალიფიკაციით, სტაჟირების ხანგრძლივობაა 5 თვე.

4. კლეო ფინკი - სტაჟირება გაიარა აჭარის რეგიონში 2016 წლის 6 ივნისიდან 2016 წლის 6 სექტემბრამდე. ა(ა)იპ აჭარის განათლების ფონდსა და ფრანგული ენის მასწავლებელთა ასოციაციაში ფრანგული ენის მასწავლებლისა და, ასევე განათლების სამინისტროში "უცხოეთში სტაჟირების" ქვეპროგრამის ასისტენტის კვალიფიკაციით.

5 150 ლარის ეკონომია დარჩენილია შემდეგი მიზეზების გამო, კერძოდ, ევროოდისეას მხარემ ვერ მოახერხა 5 კანდიდატისათვის შესაფერისი სტაჟრების დროულად უზრუნველყოფა.

შესრულების პროცენტი წლიურ გეგმასთან: 52,7 %

**პროგრამა** - **განათლების ხარისხის გაუმჯობესება**

|  |  |  |  |  |
| --- | --- | --- | --- | --- |
| N | ქვეპროგრამის დასახელება | დაზუსტებული  გეგმა | ფაქტი | შესრულების % |
| 1 | კონკურსები და ოლიმპიადები | 78 670 | 78 663 | **100,0 %** |
|  | **სულ ჯამი:** | **78 670** | **78 663** | **100,0 %** |

**ქვეპროგრამის - კონკურსები და ოლიმპიადები**

საანგარიშო პერიოდის გეგმა შეადგენს 78 670 ლარს, საკასო ხარჯი 78 663 ლარს.

ქვეპროგრამის ფარგლებში განხორციელდა შემდეგი საქმიანობა:

საგნობრივ ოლიმპიადასა და კონკურსებში მონაწილეობა მიიღო 15 000-მდე მოსწავლემ.

საგნობრივი ოლიმპიადა ჩატარდა ექვს საგანში - ქართულ ენასა და ლიტერატურაში, ინგლისურ ენაში, მათემატიკაში, ფიზიკაში, ქიმიასა და ბიოლოგიაში. ოლიმპიადა ჩატარდა ორ ტურად და მასში მონაწილეობა მიიღო აჭარის ადმინისტრაციულ ტერიტორიაზე არსებული ზოგადსაგანმანათლებლო დაწესებულებების VII-IX კლასის მოსწავლეებმა.

გამოვლიდა I, II და III საპრიზო ადგილებზე გასული 15 მოსწავლე.

**ლიტერატურული მარათონის** პირველ ტურში მონაწილეობა მიიღო აჭარის ადმინისტრაციულ ტერიტორიაზე არსებული ზოგადსაგანმანათლებლო დაწესებულებების 7-12 კლასების 1 262 მოსწავლემ.

ლიტერატურული მარათონის კომისიის მიერ შერჩეული სხვადასხვა დასახელების ქართული და უცხოური მხატვრული ლიტერატურა, წინასწარ რამოდენიმე თვით ადრე გადაეცათ ზოგადსაგანმანათლებლო დაწესებულებების მოსწავლეებს. აღნიშნული ლიტერატურის საფუძველზე მომზადებული კითხვებით გამოვლინდა მეორე ტურში გადასული 63 მოსწავლე, ხოლო ფინალში გამარჯვება მოიპოვა I, II და III საპრიზო ადგილებზე გასულმა 5 მოსწავლემ.

**დაწყებითი და საბაზო საფეხურის მოსწავლეებისათვის კონკურსში** ქართულ ენაში მონაწილეობდა აჭარის ადმინისტრაციულ ტერიტორიაზე არსებული ზოგადსაგანმანათლებლო დაწესებულებების 134 გუნდი, მათემატიკაში - 171 გუნდი, ისტორიასა და სამოაქალაქო განათლებაში -93 გუნდი, პირველი ტურის მინიმალური კომპენტენციის ზღვარი გადალახა ქართულში - 19 გუნდმა, მათემატიკაში - 13 გუნდმა და ისტორიასა და სამოქალაქო განათლებაში- 7 გუნდმა.

გამოვლინდა I, II და III საპრიზო ადგილზე გასული 15 გამარჯვებული გუნდი.

**სახვითი ხელოვნების კონკურსში** მონაწილეობდა აჭარის ადმინისტრაციულ ტერიტორიაზე არსებული ზოგადსაგანმანათლებლო დაწესებულებების 5- 6 და 7-9 კლასების 1 103 მოსწავლე. მეორე ტურში გადავიდა 241 მოსწავლე. სულ აღნიშნულ კატეგორიაში გამოვლინდა 6 გამარჯვებული მოსწავლე.

**სასკოლო კლუბების** **ინიციატივების** დაფინანსების ფარგლებში წლის განმავლობაში ორ ეტაპად განხორციელდა აპლიკაციების მიღება. სულ შემოვიდა 72 პროექტი დაფინანსდა 6 პროექტი.

**ექსკურსიები საქართველოში და საქართველოს ფარგლებს** **გარეთ** დაფინანსდა 216 ოქროსა და ვერცხლის მედალოსნის ექსკურსია საქართველოში, ასევე დაფინანსდა 12 მოსწავლისა და ერთი თანმხლები პირის ტრანსპორტირება თურქეთის სამეცნიერო ბანაკის საზაფხულო სკოლაში.

ქვეპროგრამა განხორციელდა დაბრკოლებების გარეშე.

შესრულების პროცენტი წლიურ გეგმასთან: 100,0 %

**პროგრამა** - **აჭარაში მოქმედი სახელმწიფო უმაღლესი საგანმანათლებლო დაწესებულებების სამეცნიერო-კვლევითი საქმიანობის ხელშეწყობა და ინფრასტრუქტურის გაუმჯობესება.**

|  |  |  |  |  |
| --- | --- | --- | --- | --- |
| N | ქვეპროგრამის დასახელება | დაზუსტებული  გეგმა | ფაქტი | შესრულების % |
| 1 | სსიპ ,,ბათუმის შოთა რუსთაველის სახელმწიფო უნივერსიტეტი" | 2 370 000 | 2 301 670 | **97,1%** |
| 2 | სსიპ სასწავლო უნივერსიტეტი - ბათუმის სახელმწიფო საზღვაო აკადემია | 390 000 | 379 315 | **97,3%** |
| 3 | სსიპ - ბათუმის ხელოვნების სასწავლო უნივერსიტეტი | 795 000 | 789 100 | **99,3%** |
|  | **სულ ჯამი:** | **3 555 000** | **3 470 085** | **97,6%** |

მოიცავს სამ ქვეპროგრამას:

**ქვეპროგრამა - სსიპ ,,ბათუმის შოთა რუსთაველის სახელმწიფო უნივერსიტეტი"**

2016 წლის საანგარიშო პერიოდის გეგმა შეადგენს 2 370 000 ლარს, საკასო ხარჯი 2 301 670 ლარს.

ქვეპროგრამის ფარგლებში საანგარიშო პერიოდში დაფინანსდა სსიპ - ბათუმის შოთა რუსთაველის სახელმწიფო უნივერსიტეტი სამეცნიერო-კვლევითი საქმიანობის განხორციელების მიზნით უნივერსიტეტთან არსებული სამეცნიერო-კვლევითი ინსტიტუტები - აგრარული და მემბრანული ტექნოლოგიების ინსტიტუტი 350 332 ლარი, ფიტოპათოლოგიისა და ბიომრავალფეროვნების ინსტიტუტი 321 000 ლარი და ნიკო ბერძენიშვილის ინსტიტუტი თანხით 281 749 ლარი;

მოეწყო სასწავლო-სამეცნიერო ექსპედიცია - თურქეთის რესპუბლიკაში ,,ქართველ მუჰაჯირთა შთამომავლები თანამედროვე თურქეთში“, რაზეც გაწეული იქნა ხარჯი 38 375 ლარი;

გაუმჯობესდა უნივერსიტეტის ინფრასტრუქტურა და მატერიალურ-ტექნიკური ბაზა, კერძოდ, შეძენილი იქნა 58 ცალი მაგიდის კომპიუტერული ტექნიკა 59 073 ლარი, სტამბის დანადგარი 260 700 ლარი, ლაბორატორიული მოწყობილობა 125 375 ლარი, ასევე შეძენილი იქნა მცირეფასიანი კომპიუტერული ტექნიკა, საოფისე ინვენტარი და ავეჯი 37 463 ლარი, განახლდა საბიბლოთეკო ფონდი სხვადასხვა დასახელების ლიტერატურით 39 315 ლარი, განხორციელდა ძირითადი სასწავლო კორპუსის I, II, III სართულების რეაბილიტაცია, საამშენებლო სამუშაოების ღირებულებამ შესადგინა 788 288 ლარი.

ქვეპროგრამა განხორციელდა დაბრკოლებების გარეშე.

შესრულების პროცენტი წლიურ გეგმასთან: 97,1 %

**ქვეპროგრამა - სსიპ სასწავლო უნივერსიტეტი - ბათუმის სახელმწიფო საზღვაო აკადემია**

2016 წლის საანგარიშო პერიოდის გეგმა შეადგენს 390 000 ლარს, საკასო ხარჯი 379 315 ლარს.

ქვეპროგრამის ფარგლებში საანგარიშო პერიოდში დაფინანსდა აკადემიის სასწავლო აუდიტორიებისა და ლაბორატორიების მოწყობა, თანხით 97 185 ლარი, განახლდა და შეძენილი იქნა სიმულატორები, თანხით 242 130 ლარი, განხორციელდა კადრების მომზადება, გადამზადება, კვალიფიკაციის ამაღლება და სტაჟირება, დაფინანსების მოცულობამ შეადგინა 40 000 ლარი.

ქვეპროგრამა განხორციელდა დაბრკოლებების გარეშე.

შესრულების პროცენტი წლიურ გეგმასთან: 97,3 %

**ქვეპროგრამა - სსიპ - ბათუმის ხელოვნების სასწავლო უნივერსიტეტი**

2016 წლის საანგარიშო პერიოდის გეგმა შეადგენს 795 000 ლარს, საკასო ხარჯი 789 100 ლარს.

ქვეპროგრამის ფარგლებში საანგარიშო პერიოდში დაფინანსდა უნივერსიტეტის უმაღლესი განათლების პროფესიული, საბაკალავრო და სამაგისტრო საგანმანათლებლო პროგრამები თანხით 750 000 ლარი, შესყიდულია საპროექტო-სახარჯთაღრიცხვო დოკუმენტაცია, ღირებულებით 39 100 ლარი.

ქვეპროგრამა განხორციელდა დაბრკოლებების გარეშე.

შესრულების პროცენტი წლიურ გეგმასთან: 99,3 %

**აჭარის ავტონომიური რესპუბლიკის განათლების, კულტურისა და სპორტის სამინისტრო 2016 წელს კულტურის განვითარება, ხელშეწყობა და პოპულარიზაციის მიმართულებით ახორციელებს ოთხ პროგრამას.**

|  |  |  |  |  |
| --- | --- | --- | --- | --- |
| N | ქვეპროგრამის დასახელება | დაზუსტებული  გეგმა | ფაქტი | შესრულების % |
| 1 | საშემსრულებლო ხელოვნების ხელშეწყობა | 250 000 | 214 633 | **85,8 %** |
| 2 | აჭარაში კინოხელოვნების განვითარების ხელშეწყობა | 84 000 | 75 829 | **90,3%** |
| 3 | ფოლკლორის ხელშეწყობა | 200 000 | 193 976 | **97,0%** |
| 4 | კულტურული ცხოვრების გააქტიურება და პოპულარიზაცია | 941 000 | 866 541 | **92,1%** |
| ა | ხელოვნებისა და კულტურის საქმიანობის ხელშეწყობა და პოპულარიზაცია | 875 000 | 824 557 | **94,2%** |
| ბ | კულტურული ცხოვრების ხელშეწყობა სოფლად | 42 000 | 41 984 | **100%** |
| გ | კულტურული პროდუქტების მარკეტინგი | 24 000 | - | **-** |
| 5 | კულტურის სფეროს წარმომადგენელთა პროფესიული განვითარების ხელშეწყობა | 187 000 | 182 852 | **97,8%** |
|  | **სულ:** | **1 662 000** | **1 533 831** | **92,3%** |

**პროგრამის - საშემსრულებლო ხელოვნების ხელშეწყობა**

საანგარიშო პერიოდის გეგმა შეადგენს 250 000 ლარს, საკასო ხარჯი 214 633 ლარს.

პროგრამის ფარგლებში განხორციელდა შემდეგი საქმიანობა:

1. საშემსრულებლო ხელოვნების შეფასების ინდიკატორების შემუშავება და დანერგვა: აუდიტორიის მოზიდვასთან დაკავშირებული პრობლემების აღმოფხვრის და მაყურებლის მოზიდვის სტრატეგიის და სამოქმედო გეგმის ეფექტური განხორციელების მიზნით ბრიტანელმა ექსპერტებმა 2014-2015 წლებში მონიტორინგი და პროფესიული კონსულტაციები გაუწიეს პროგრამაში მონაწილე თეატრებსა და მუსიკალურ ცენტრს. საანგარიშო წელს კი განხორციელდა სამოქმედო გეგმის ქმედუნარიანობის შეფასება, ამ მიზნით ბრიტანელმა ექსპერტმა (ჯეკი ჰეიმ) ჩაატარა ვორკშოპები საშემსრულებლო ხელოვნების ორგანიზაციის წარმომადგენლებთან. შესაბამისად, შემუშავდა და პრაქტიკაში ჩაეშვა „აუდიტორიის მოზიდვის მიზნით გაწეული საქმიანობის ანგარიში“-ს ფორმა, რომელიც დაეგზავნათ თეატრებსა და მუსიკალურ ცენტრს შესავსებად. აღნიშნული ღონისძიებს ჩასატარებლად გაწეული იქნა ხარჯი 14 391 ლარი;

2.სახელოვნებო პროექტის დაგეგმვა და მენეჯმენტი: რეგიონში მოქმედი თეატრებისა და მუსიკალური ცენტრის ხელმძღვანელებისა და მარკეტინგის მიმართულებით პასუხისმგებელი პირებისთვის ბრიტანელმა ექსპერტმა და უელსის ეროვნული თეატრის პროექტების ხელმძღვანელმა (დეივიდ ევანსმა) 3 დღიანი ვორკშოფი ჩაატარა თემაზე - „პროექტის/პროდუქციის მენეჯმენტი“, ვორკშოფი მოიცავდა პროექტის მენეჯმენტს, კერძოდ კი სპექტაკლის განხორციელების პროცესს იდეის დაბადებიდან, პრემიერამდე და პრემიერის შემდეგ. ტრენინგის მონაწილეები გაეცნენ ბრიტანულ გამოცდილებას სპექტაკლის დადგმის მენეჯმენტში, კერძოდ: პრე-პრე პროდუქცია, პრე-პროდუქცია, რეპეტიციები, პროდუქცია და პოსტ-პროდუქცია. ღონისძიეის ჩასატარებლად გაწეული იქნა ხარჯი 12 113 ლარი;

3. პროგრამირება და პროდიუსირება კულტურის ორგანიზაციებისათვის: რეგიონში მოქმედი თეატრებისა და მუსიკალური ცენტრის ხელმძღვანელებისა და PR/მარკეტინგზე პასუხისმგებელი პირებისათვის ბრიტანელმა ექსპერტმა (გარი ჰილსმა) ჩაატარა ვორკშოფი თემაზე - „პროგრამირება და პროდიუსინგი“, რომლითაც განხილული იქნა ისეთ მნიშვნელოვან თემები, როგორიცაა ორგანიზაციის მისია, ღირებულება, ბრენდი, კონტროლი, ასევე ხელოვნებისა და ბიზნესის დაგეგმვის, პროდიუსირების თავისებურებები და სხვა მნიშვნელოვან დეტალები. განიხილეს შედეგზე ორიენტირებული გრძელვადიანი პროგრამის საჭიროების საკითხები, მისი შემუშავების კრიტერიუმები და მნიშვნელოვანი ასპექტები. ღონისძიებiს ჩასატარებლად გაწეული იქნა ხარჯი 12 850 ლარი;

შემოქმედებითი მიმართულებით პროგრამის ფარგლებში განხორციელდა:

1. ქართულ-ბრიტანული ერთობლივი სპექტაკლი (კო- პროდუქცია) - ბათუმის დრამატული თეატრისა და ბრიტანული კომპანიის – „On The Run“– ის ერთობლივი მუშაობის შედეგად დრამატული თეატრის სცენაზე დაიდგა სპექტაკლი „ცხოვრება გრძელდება“ , რომელშიც რეჟისორის გარდა დაკავებული იყო დრამატული თეატრის მსახიობები და ტექნიკური პერსონალი, რაზეც გაწეული იქნა ხარჯი 37 925 ლარი;

2. ბრიტანული თეატრალური კომპანიის გასტროლი აჭარაში - პროგრამის ფარგლებში ბათუმის მუსიკალურ ცენტრში მრავალი ჯილდოს მფლობელი და საერთაშორისო დონეზე აღიარებული ბრიტანული თეატრალური კომპანიის “Gecko” -ს გასტროლი შედგა, სპექტაკლით - ,,ინსტიტუტი’’, რაზეც გაწეული იქნა ხარჯი 135 376 ლარი;

1 978 ლარის ხარჯები გაწეული იქნა პროგრამის მხარდაჭერის ხარჯებში.

ძირითადი აუთვისებლობა ქვეპროგრამაში გამოწვეულია, იმ გარემოებით, რომ ქართულ-ბრიტანული ერთობლივი სპექტაკლის დადგმისათვის გათვალისწინებული იყო სამი ბრიტანელი სპეციალისტის ჩამოსვლა, სამის ნაცვლად ჩამოვიდა ორი სპეციალისტი, ხოლო სხვა დარჩენილი რესურსის აუთვისებლობა გამოწვეულია სხვადასხვა პუნქტებში გეგმიურსა და ფაქტიურ შესრულებებს შორის სხვაობით, სულ 35 367 ლარი;

პროგრამა დაბრკოლებების გარეშე განხორციელდა.

პროგრამის შესრულების პროცენტი: 85,8 %

**პროგრამის - აჭარაში კინოხელოვნების განვითარების ხელშეწყობა**

საანგარიშო პერიოდის გეგმა შეადგენს 84 000 ლარს, საკასო ხარჯი 75 829 ლარს.

საანგარიშო პერიოდში პროგრამის ფარგლებში განხორციელდა შემდეგი ღონისძიებები, კერძოდ, აჭარის რეგიონში გადაღებული იქნა სამი მოკლემეტრაჟიანი დოკუმენტური ფილმი, რომელშიც ჩართული იყო 21 ფიზიკური პირი და ხარჯი გაწეული იქნა 26 796 ლარი;

ჩატარდა სამი საგანმანათლებლო აქტივობა, იტალიაში, ჯიფონის კინოფესტივალზე გაემგზავრა ერთი ბათუმელი მოსწავლე (1 500 ლარი). ბათუმის ხელოვნების უნივერსიტეტის კინო-ტელეხელოვნების სტუდენტებისათვის გაიმართა მასტერკლასები კინორეჟისურის ხელოვნებისა და კინოდრამატურგიის მიმართულებით (3 960 ლარი). დაფინანსდა პროექტ "კინო სკოლაში" დახურვის ცერემონიაზე ქ. თბილისში აჭარის სკოლებიდან პროექტში მონაწილე მოსწავლეების ტრანსპორტირება (1 200 ლარი);

2016 წლის 10 - 15 ოქტომბერს გაიმართა ანიმაციური ფილმების საერთაშორისო ფესტივალი - „თოფუზი“, ხელვაჩაურის, ქობულეთის, ბათუმისა და ხულოს ტერიტორიაზე. ფესტივალის ფარგლებში მოეწყო საკონკურსო პროგრამის ჩვენებები, ასევე ჩატარდა მასტერკლასები და ვორკშოფები (სულ 7), ფესტივალის ფარგლებში გაიმართა ახალგაზრდა ანიმატორების მიერ ფილმის პროექტების წარდგენა (ფიჩინგი). ღონისძიების განხორციელებისათვის გაწეული იქნა ხარჯი 42 373 ლარი;

განხორციელებული ღონისძიებების შედეგად აჭარის რეგიონში დასაქმდა კინო პროფესიონალები, სტუდენტები და სხვა მომიჯნავე პროფესიის ადამიანები და გაიზარდა მათი კვალიფიკაციის დონე, რეგიონში ვითარდება კინოხელოვნება.

ანიმაციური ფილმების საერთაშორისო ფესტივალის ჩატარებაზე გამოცხადებულ ტენდერში გამარჯვებული კომპანია არ აღმოჩნდა დღგ გადამხდელი, შესაბამისად პროგრამაში შეიქმნა ეკონომია 8 171 ლარი.

პროგრამა საჭიროებს მცირე კორექტირებას, ვინაიდან თანამედროვე კინოინდუსტრია, განსაკუთრებით კი ჰოლივუდისა და ბოლივუდის კინოწარმოება ინტენსიურად არის ახალი გადასაღები მოედნების ძიებაში, რაც თავისთავად გულისხმობს ერთი მხრივ მასპინძელ ქვეყანაში კინოხელოვნების სფეროში ჩართული ადამიანების პროფესიულ ზრდას, ხოლო მეორე მხრივ ეკონომიკური სარგებლის მომტანია რეგიონისთვის. შესაბამისად მომავალი წლის პროგრამაში დამატებულია ახალი კომპონენტი ,, აჭარის რეგიონის, როგორც კინოგადაღებისთვის მიმზიდველი ლოკაციის პრომოუშენი“, რაც გულისხმობს აჭარის რეგიონის გაყვანას თანამედროვე კინოინდუსტრიის ბაზარზე.

პროგრამა დაბრკოლებების გარეშე განხორციელდა.

შესრულების პროცენტი წლიურ გეგმასთან: 90,3 %

**პროგრამის - ფოლკლორის ხელშეწყობა**

საანგარიშო პერიოდის გეგმა შეადგენს 200 000 ლარს, საკასო ხარჯი 193 977 ლარს.

პროგრამის ფარგლებში განხორციელდა შემდეგი საქმიანობა:

1. ჩატარდა აჭარის რეგიონში სიმღერისა და ცეკვის ბავშვთა ფოლკლორული ანსამბლების ოლიმპიადა, სადაც მონაწილეობა მიიღო 102-მა ანსამბლმა და 2 098-მა შემსრულებელმა. ოლიმპიადის მიზანია ტრადიციული ხელოვნების, ქართული ხალხური სიმღერისა და ცეკვის წარმოჩენა და პოპულარიზაცია ახალგაზრდა თაობაში, ნიჭიერი შემსრულებლების გამოვლენა და მონაწილეთა შორის შემოქმედებითი სიახლეების გაზიარება. ოლიმპიადა მიმდინარეობდა სამ ეტაპად. პირველი ტური ჩატარდა აჭარის ავტონომიური რესპუბლიკის თითოეულ მუნიციპალიტეტში. მეორე ტური ბათუმსა და ქედაში, ხოლო ფინალი და დაჯილდოვების ცერემონიალი ბათუმის მუსიკალურ ცენტრში, რომელიშიც გამოვლინდა 15 გამარჯვებული. აღნიშნული ღონისძიებისათვის ხარჯი საანგარიშო პერიოდისათვის გაწეულია 20,3 ათასი ლარი;

2. გამომდინარე იქედან, რომ აჭარის ავტონომიური რესპუბლიკის ადმინისტრაციულ ტერიტორიაზე არსებული ფოლკლორული ანსამბლების უმეტესობას არ აქვს სასცენო ჩაცმულობა, ან სარგებლობენ მოძველებული სასცენო კოსტუმებით და აქსესუარებით, სიმღერისა და ცეკვის ბავშვთა ფოლკლორული ანსამბლების ოლიმპიადაში გამარჯვებულებს გადაეცათ სასცენო კოსტუმები და აქსესუარები. ასევე, მუნიციპალიტეტების მოთხოვნის საფუძველზე საჭიროებების შესაბამისად კულტურის ცენტრებთან არსებულ ფოლკლორულ ანსამბლებს გადაეცათ სასცენო კოსტიუმები და აქსესუარები. აღნიშნული ღონისძიების განსახორციელებლად შესყიდვა განხორციელდება ორ ეტაპად. პირველ ეტაპზე კოსტიუმები/აქსესუარები გადაეცემა კულტურის ცენტრებთან არსებულ ფოლკლორულ ანსამბლებს, კერძოდ, ხულოს, შუახევის, ქედის, ხელვაჩაურისა და ქობულეთის კულტურის ცენტრებთან არსებულ 18 ფოლკლორულ ანსამბლს და 215 შემსრულებლს. აღნიშნული ღონისძიებისათვის ხარჯი საანგარიშო პერიოდისათვის გაწეულია 50,0 ათასი ლარი;

3. ხოლო მეორე ეტაპზე ოლიმპიადაში გამარჯვებულ მონაწილეებს, კერძოდ, აჭარის სიმღერისა და ცეკვის ბავშვთა ფოლკლორულ 15 გამარჯვებულ ანსამბლს და 460 შემსრულებელს. აღნიშნული ღონისძიებისათვის ხარჯი საანგარიშო პერიოდისათვის გაწეულია 100,0 ათასი ლარი;

4. აჭარული ხალხური სიმღერების კრებულისა და აუდიოალბომის გამოცემა: საქართველოს ფოლკლორის ცენტრმა 2015 წელს დაიწყო ვალერიან ახობაძისა და ანზორ ერქომაიშვილის მიერ წლების მანძილზე აჭარაში ექსპედიციების დროს ჩაწერილი უნიკალური სიმღერების (ნადურები, ხინწკალა და სხვა) დამუშავება და მათი მომზადება სანოტო კრებულის ელექტრონული ვერსიისა და აუდიოალბომის შესაქმნელად. აღნიშნული კრებულისა და აუდიოალბომის გამოცემა ხელს შეუწყობს რეგიონის მუსიკალურ-ფოლკლორული ტრადიციების შენარჩუნებას და მის პოპულარიზაციას. საქართველოს ფოლკლორის სახელმწიფო ცენტრთან თანამშრომლობით გამოიცა აჭარული ხალხური სიმღერების სანოტო კრებული ,,აჭარული ხალხური სიმღერები" და ოთხ დისკიანი აუდიო-ალბომი ,,აჭარის ტრადიციული მუსიკა" თითოეული 300 ეგზემპლარად. აღნიშნული ღონისძიებისათვის ხარჯი საანგარიშო პერიოდისათვის გაწეულია 19,1 ათასი ლარი;

პროგრამის მხარდაჭერის ხარჯიდან სასაჩუქრედ შეძენილია აჭარული საცეკვაო კოსტიუმების თემატიკაზე შექმნილი ხელნაკეთი სუვენირები თანხით 4,6 ათასი ლარი.

6 003 ლარის ეკონომია გამოწვეულია იმის გამო, რომ ტენდერში გამარჯევებული კომპანია არ იყო დღგ-ს გადამხდელი.

პროგრამა დაბრკოლებების გარეშე განხორციელდა.

შესრულების პროცენტი წლიურ გეგმასთან: 97,0 %

**პროგრამის - კულტურული ცხოვრების გააქტიურება და პოპულარიზაცია**

მოიცავს სამ ქვეპროგრამას - ,,ხელოვნებისა და კულტურის საქმიანობის ხელშეწყობა და პოპულარიზაცია“, ,,კულტურული ცხოვრების ხელშეწყობა სოფლად“ და ,,კულტურული პროდუქტების მარკეტინგი“.

**ქვეპროგრამა - ხელოვნებისა და კულტურის საქმიანობის ხელშეწყობა და პოპულარიზაცია**

საანგარიშო პერიოდის გეგმა შეადგენს 875 000 ლარს, საკასო ხარჯი 824 557 ლარს.

ქვეპროგრამის ფარგლებში განხორციელდა შემდეგი საქმიანობა:

1. **საქართველოს და საერთაშორისო ფესტივალებში, კონკურსებში, გამოფენებში და სხვა ღონისძიებებში მონაწილეობის ხელშეწყობა, რაზეც გაწეულია ხარჯი 114 427 ლარი.**

კერძოდ, საკონკურსო წესით დაფინანსდა შემდეგი პროექტები:

1. ა(ა)იპ რევაზ ლაღიძის სახელობის სამუსიკო სკოლის "საორკესტრო განყოფილების წარჩინებულ მოსწავლეთა მონაწილეობა ახალგაზრდულ გაცვლით პროექტში - „მუსიკა, როგორც ენა კულტურათა შორის“;
2. ნიკა კილაძის მონაწილეობა საერთაშორისო პროექტში - „ქორო“ საფრანგეთის ქ. ლიონში;
3. სალომე დოლიძის მონაწილეობა საერთაშორისო პროექტში - „ქორო“ საფრანგეთის ქ. ლიონში;
4. მელიტონ ბალანჩივაძის ხელოვნების სკოლასთან არსებული ქორეოგრაფიული ჯგუფის - „მეგობრობა“ - მონაწილეობა „საერთაშორისო ფესტივალში - "WARMIA 2016", პოლონეთი“;
5. „საბა მიქელაძის მონაწილეობა საერთაშორისო ფესტივალში იტალიის ქ. სან-დანიელში;
6. „მარიამ მიქელთაძის მონაწილეობა საერთაშორისო ფესტივალში იტალიის ქ. სან-დანიელში“
7. სსიპ ბათუმის თოჯინებისა და მოზარდ მაყურებელთა პროფესიული სახელმწიფო თეატრის მონაწილეობა „ლიტვის ქ. პანავეჟისის საერთაშორისო თოჯინურ ფესტივალში - „ჩემოდანი 2016“;
8. „ბავშვთა ქორეოგრაფიული ანსამბლის - „მთაწმინდა“ - მონაწილეობა XIV საერთაშორისო ფესტივალში „პოლესიური ზაფხული ფოლკლორთან ერთად“ უკრაინის ქალაქ ლუცკში;
9. სსიპ ხულოს პროფესიული სახელმწიფო დრამატული თეატრის „გასტროლები ათენში“;
10. მუსიკოს ლაშა კუკულაძის მონაწილეობა გერმანიის ქ. ბერლინის ფესტივალზე ,,მანქის ინ სილქ“;
11. ქორეოგრაფიული ანსამბლის ,,მწვერვალი“ მონაწილეობა ბულგარეთში, ქალაქ შუმენში გამართულ საერთაშორისო ფესტივალში;

არასაკონკურსო წესით დაფინანსდა შემდეგი პროექტები:

1. ა(ა)იპ ვახტანგ ჭაბუკიანის სახელობის კლასიკური ბალეტის სკოლის მონაწილეობა ბავშვთა და მოზარდთა კლასიკური ცეკვის მეოთხე საერთაშორისო ფესტივალში - "ბროლის ცერი" ქ. თბილისში;
2. ჯგუფის ''და სხვა'' მონაწილეობა ''ოდესა/ბათუმი ფოტო დღეების ფესტივალში", უკრაინაში;
3. ოთარ ნაკაშიძის მონაწილეობა იტალიის ქალაქ პორტოფინოში „ასოციაცია მუსიკალეს“ მიერ ორგანიზებულ II ვოკალისტთა საერთაშორისო კონკურსში;
4. ბექა ბოლქვაძის მონაწილეობა საერთაშორისო პლენერში ლიტვის ქალაქ ვიჟიუნელესში;
5. ირინა ტორონჯაძისა და დიანა თალაკვაძის მონაწილეობა საერთაშორისო პლენერში - "Colours of Malopolska" პოლონეთის ქ. მეხუვში;
6. შშმპ თეატრალური დასის „ცისარტყელა“ სპექტაკლის „პატარა უფლისწული“ გასტროლი სიღნაღში;
7. ქორეოგრაფიულ ანსამბლ "არგინეთის" ბავშვთა და მოზარდთა საერთაშორისო ქორეოგრაფიულ ფესტივალში "შემოდგომის რიტმები" მონაწილეობა ყვარელში.
8. ქორეოგრაფიული ანსამბლის - "ოჰოი ნანა" - საბავშვო და ახალგაზრდული ქორეოგრაფიული ანსამბლების ფესტივალში მონაწილეობა ქ. თბილისში;
9. **საინვესტიციო პოტენციალის პრომოუშენი - 208 014 ლარი**

რეგიონის ცნობადობის ამაღლებისა და პოპულარიზაციის მიზნით საზღვარგარეთ დაგეგმილი ოფიციალური ტურების ფარგლებში წელს პირველად ჩატარდა კულტურულ ღონისძიებები რაც გულისხმობდა წლის განმავლობაში აჭარის მთავრობის, სამინისტროების, ტურიზმისა და კურორტების დერპარტამენტის მიერ საზღვარგარეთ დაგეგმილი სხვადასხვა ფორმატის ოფიციალური ვიზიტების ფარგლებში კულტურული პროგრამების ჩვენებას და რეგიონის ფოლკლორის წარმოჩენა/პოპულარიზაციას.

ვროცლავში, თელავივში, მინსკში, ასტანაში, ვარშავაში, ვილნიუსში, პაფოსში, კლაიპედაში (ლიტვა), კრაკოვში აჭარის შემოქმედებითმა ჯგუფებმა მონაწილეობა მიიღეს კულტურულ ღონისძიებებში და პოპულარიზაცია გაუწიეს რეგიონს და რეგიონის ფოლკლორს.

აღნიშნულ ღონისძიებებში სულ მონაწილეობა მიიღო აჭარის შემოქმედებითი ჯგუფების 105-მა წევრმა.

1. **ფესტივალების, კონცერტების, და სხვა წარმოდგენების ორგანიზების ხელშეწყობა - 69 741 ლარი**

დაფინანსდა საერთაშორისო ფესტივალი ,,ოქროს დელფინი",ღვინის ფესტივალი, აღდგომიდან ამაღლებამდე, ელექტრონული მუსიკის ფესტივალი, პროექტის - ,,თეატრ ქორეას სპექტაკლის ჩვენება აჭარის რეგიონში“, მარჯანიშვილის თეატრის გასტროლი ხულოსა და ქობულეთში, სასულიერო და ფოლკლორული მუსიკის ფესტივალი, მუხრან კობალაძის შემოქმედებითი საღამო;

1. **სახვითი, გამოყენებითი, მულტიმედიური ხელოვნების მხარდაჭერა - 91 444 ლარი**

დაფინანსდა:

1. პლენერი ,,მეგობრობის პალიტრა"

2. პრინტ-ფესტივალი ,,LIFESTILE”

3. ფოტო-გამოფენა ,,ქალის თვალით დანახული ჩვენ"

4. street.art.ge.

5. ბადრი ართმელაძის ,,პალიტრა”

6. ფოტო- გამოფენა ,,შეჩერებული წამი“

7. გიზო ჩიგოგიძის პერსონალური ფოტო-გამოფენა.

8. ბექა ბოლქვაძის გამოფენა ავსრტიაში.

9. პროექტი ინტერ არტპლეინაირი.

10. ანიმაციის ვორქშოპი სამხატვრო სკოლაში.

11. კედლის მოხატვა - პროექტი ,,თევზები“

1. **სახელოვნებო განათლების ხელშეწყობა - 27 253 ლარი**

დაფინანსდა შემდეგი პროექტები:

1. დანიელი მუსიკოსების ტრენინგი სამუსიკო და სახელოვნებო სკოლებში;
2. „ბალეტის საღამო“ ქ. ქუთაისსა და ქ. ახალციხეში;
3. "მუსიკის საზაფხულო აკადემია";
4. საერთაშორისო ფოლკლორულ ფესტივალში „PRAGUE 2016“ (ჩეხეთი) ფოკლორული ანსამბლის ,,ლაშე“ მონაწილეობა.
5. **კულტურის სფეროს ღვაწლმოსილი, დამსახურებული, მოღვაწეების შემოქმედებითი საღამოების ორგანიზების ხელშეწყობა - 18 858 ლარი**

ღვაწლმოსილი კულტურის მუშაკების დაჯილდოების ცერემონიალზე დაჯილდოვდა 41 კულტურის მუშაკი;

1. **,,შავი ზღვის ჯაზ-ფესტივალი" – 49 527 ლარი;**
2. **კონცერტები ტურისტულ სეზონზე - 68 723 ლარი;**
3. **ფოტო ფესტივალი - 14 711 ლარი;**
4. **,,Batumi Street Art Festival" – 28 236 ლარი;**
5. **თავისუფალი პროექტების და ახალი ინიციატივების მხარდაჭერა - 57 149 ლარი**

დაფინანსდა სპექტაკლი ,,ელეონორა", ,,აღფრთოვანებაშერჩათტრიბუნებს"; მისდა მისის პლანეტა; "ექსპერიმენტულითეატრი“-სსპექტაკლი, მონოპიესებისფესტივალი;

1. **შემოქმედებითი კავშირების მხარდაჭერა - 74 375 ლარი**

**მხატვართა ადგილობრივი შემოქმედებითი კავშირი**

**დაფინანსდა:**

1. აჭარის ადგილობრივი მხატვრების ნამუშევრების გამოფენა თბილისში;
2. აჭარის ადგილობრივ მხატვართა პლენერი ბეშუმში;
3. აჭარის ადგილობრივ მხარტვართა გამოფენა ოზურგეთსა და ქუთაისში.

**თეატრალური საზოგადოება**

**დაფინანსდა:**

1. თეატრის საერთაშორისო დღისადმი მიძღვნილი, თეატრალების დაჯილდოების ღონისძიება,
2. საახალწლო ღონისძიების ორგანიზება და საახალწლო სპექტაკლი.

**საქართველოს მწერალთა კავშირის აჭარის ორგანიზაცია**

**დაფინანსდა:**

1. ცხრა ავტორის წიგნების ბეჭდვა ;
2. ქართული ლიტერატურის დღეები ათენში;
3. **ქვეპროგრამის განხორციელების მხარდაჭერა - 2 100 ლარი**

ქვეპროგრამაში დარჩენილი ეკონომია 50 442 ლარი შექმნილია ტენდერების შედეგად.

ქვეპროგრამა განხორციელდა დაბრკოლებების გარეშე, მაგრამ სამომავლოდ საჭიროებს კორექტირებას, რადგან ქვეპროგრამას აქვს ზოგადი მიზანი და ითვალისწინებს ღონისძიებათა მეტისმეტად ფართო სპექტრს, შესაბამისად მიზანშეწონილია მოხდეს მათი გადაჯგუფება შინაარსობრივად სხვადასხვა ქვეპროგრამებში, რაც უზრუნველყოფს კონკრეტული მიზნის ირგვლივ ფოკუსირებას.

შესრულების პროცენტი წლიურ გეგმასთან: 94,2 %

**ქვეპროგრამა - კულტურული ცხოვრების ხელშეწყობა სოფლად**

საანგარიშო პერიოდის გეგმა შეადგენს 42 000 ლარს, საკასო ხარჯი 41 984 ლარს.

ქვეპროგრამის ფარგლებში განხორციელდა პროფესიულ-საგანმანათლებლო, სახელოვნებო პროექტები, კერძოდ, ხულოს მუნიციპალიტეტში ა(ა)იპ სახელოვნებო სკოლის ანიმაციური ფილმების სტუდიისათვის შესყიდული იქნა კომპიუტერული ტექნიკა, განხორციელდა აჭარის ავტონომიური რესპუბლიკის მუნიციპალიტეტებისა და სილეზიის სავოევოდოს კულტურის ცენტრების თანამშრომლობის პროექტის პირველი ეტაპი, რომლის ფარგლებშიც აჭარის რეგიონს სტუმრობდა 3 პოლონელი ექსპერტი. აღნიშნული ვიზიტის მიმდინარეობისას ჩატარებული სამუშაო შეხვედრების ფარგლებში გადამზადდა აჭარის მუნიციპალიტეტების კულტურის ცენტრების 10 წარმომადგენელი. ასევე, ქვეპროგრამის ფარგლებში განხორციელდა აჭარაში სოფლად მცხოვრები ტრადიციული რეწვის ოსტატების პროდუქციის განვითარების პროექტი, რომლის ფარგლებშიც აჭარის 5 მუნიციპალიტეტის (ხულო, შუახევი, ქედა, ხელვაჩაური, ქობულეთი) რეწვის ოსტატებს ჩაუტარდათ პროდუქციის განვითარების 6 ტრენინგი და 4 ვორკშოფი, 40-მდე ინდივიდმა მიიღო გამოცდილება და კონკრეტული რეკომენდაციები ტრადიციული რეწვის ბაზარზე ორიენტირებული პროდუქციის განვითარებისთვის, შეიქმნა 76 ახალი ტრადიციული რეწვის პროდუქტის დიზაინი და თავად პროდუქცია, 15 ინდივიდის პროდუქცია გამოიფინა 3 გამოფენა-გაყიდვაზე.

პროგრამა განხორციელდა დაბრკოლებების გარეშე.

შესრულების პროცენტი წლიურ გეგმასთან: 100,0 %

**პროგრამა - კულტურის სფეროს წარმომადგენელთა პროფესიული განვითარების ხელშეწყობა**

საანგარიშო პერიოდის გეგმა შეადგენს 187 000 ლარს, საკასო ხარჯი 182 852 ლარს.

რეგიონში შემოქმედებითი პროცესების ხარისხობრივი გაუმჯობესებისა და კულტურის პროექტების წარმატებული განხორციელებისათვის პროგრამის ფარგლებში განხორცილედა შემდეგი პროფესიული განვითარების ღონისძიებები:

პროფესიული განვითარების ღონისძიებების მასტერკლასები/ვორკშოპები/ტრენინგები სამუზეუმო სფეროს წარმომადგენელთათვის ჩატარდა 3 დღიანი ვორკშოფი - "მუზეუმის მენეჯმენტის განვითარება პოლონური გამოცდილების გაზიარებით" თანხით 4 200 ლარი;

საგანმანთლებო პროექტების შემუშავებისა და დანერგვის მიზნით ჩატარდა ტრენინგების სერია, რომელშიც მონაწილეობა მიიღო აჭარის მასშტაბით 7 მუზეუმის საშუალოდ 15 -მა წარმომადგენელმა, მუზეუმების თანამშრომლების მიერ შეიქმნა 8 საპილოტე საგანმანათლებლო პროგრამა, რომელთა აპრობაციაშიც მონაწილეობა მიიღო სამასამდე ბავშვმა, ღონისძების განხორციელებისათვის ხარჯი გაწეული იქნა 22 302 ლარი;

ჩატარდა 2 ეტაპიანი ტრენინგი მუზეუმის მართვის თანამედროვე ტენდენციების შესახებ, ტრენინგებში მონაწილეობა მიიღო აჭარის 7 მუზეუმის 18 -მა თანამშრომელმა. შედეგად მომზადდა 7 მუზეუმის მისია, ხედვა და ფასეულობები, მომზადდა 7 მუზეუმის სტეიკჰოლდერების ჩამონათვალი არსებული ურთიერთობების მითითებით, მომზადდა 6 მუზეუმის 16 საპროექტო წინადადება პოტენციურ დონორებთან წარსადგენად , თანხით 8 300 ლარი;

ბათუმის დრამატული თეატრის შესაბამისი სპეციალისტებისთვის მიმდინარეობდა ვორქშოპი/ერთობლივი მუშაობა ლიტველი სპეციალისტთან განათება-გახმოვანების მიმართულებით, რაზეც ხარჯი გაწეული იქნა 6 788 ლარი;

საგრანტო პროექტის მომზადებისთვის რელევანტური ცოდნის, უნარ-ჩვევების და საერთაშორისო შემოქმედებითი კავშირების განვითარების ხელშეწყობის მიზნით გაიმართა ვორკშოპი რეგიონის კულტურის სფეროს წარმომადგენლებისთვის თანხით 20 000 ლარი;

ბრიტანეთის საბჭოსთან თანამშრომლობით ფესტივალების მენეჯმენტის წამყვანი ბრიტანული ორგანიზაციის -„ Festivals and Events International “-ის დირექტორი (ნიკ დოდსი) აჭარის ავტონომიურ რესპუბლიკაში მოქმედი ფესტივალების ორგანიზატორებს შეხვდა. ბრიტანელმა ექსპერტმა ჩაატარა ვორქშოფი თემაზე - საფესტივალო სექტორის გამოწვევები და სექტორთაშორისი თანამშრომლობის მნიშვნელობა. აღნიშნული სამუშაო ვიზიტის განხორციელების შედეგად ბრიტანელი ექსპერტი მოამზადებს აჭარაში საფესტივალო სექტორის საჭიროებათა შეფასებისა და განვითარების რეკომენდაციების დოკუმენტს, რომელიც საფუძვლად დაედება ფესტივალების მენეჯმენტის პროგრამის სამოქმედო გეგმას 2017 წლისთვის, ღონისძიების განსახორციელებლად გაწეული იქნა ხარჯი 38 468 ლარი;

ქ. ბათუმში გაიმართა ევროპის კულტურის პარლამენტის გასვლითი სხდომა, რომელიც 3 დღის განმავლბაში გრძელდებოდა. ევროპის კულტურის პარლამენტი მიზნად ისახავს სხვადასხვა კულტურული და შემოქმედებითი იდეის გაძლიერებას. რიგით მე-15 საიუბილეო სესიას 40 ქვეყნის 80-მდე დელეგატი დაესწრო. დასკვნით სესიაზე მიღებულ იქნა დეკლარაცია, სადაც საქართველოს საკითხებზეა ყურადღება გამახვილებული, რაზეც გაწეული იქნა ხარჯი 75 999 ლარი;

პროგრამის თანახმად 5 000 ლარი გაწეულია კოორდინატორის შრომის ანაზღაურებაზე და 1 795 ლარი პროგრამის განხორციელების მხარდაჭერაზე.

დარჩენილი რესურსი 4 148 ლარი წარმოადგენს ეკონომიას.

პროგრამა განხორციელდა დაბრკოლებების გარეშე.

შესრულების პროცენტი წლიურ გეგმასთან: 97,8 %

**ქვეპროგრამა - კულტურული პროდუქტების მარკრტინგი**

საანგარიშო პერიოდის გეგმა შეადგენს 24 000 ლარს, საკასო ხარჯი 0 ლარი.

ქვეპროგრამის ფარგლებში უნდა დამზადებულიყო რეგიონის კულტურული ცხოვრების ამსახველი ვიდეო-რგოლები, რომლებიც პოპულარიზაციას გაუწევდა აჭარის ისტორიას, სამუზეუმო ექსპონატებს და ადგილობრივ შემოქმედებას. აღნიშნული ღონისძიების განსახორციელებლად სამინისტროს მიერ 2016 წლის ოქტომბრის თვეში გამოცხადდა ტენდერი, რომელშიც გამარჯვებული გამოვლინდა შპს ,,გეიზერი“, აღნიშნულმა კომპანიამ ვერ შეასრულა ხელშეკრულებით ნაკისრი ვალდებულება და შესაბამისად შეწყვეტილი იქნა ხელშეკრულება, რაზეც დაეკისრა პირგასამტეხლო.

პროგრამა მიუღწეველია.

შესრულების პროცენტი წლიურ გეგმასთან: 0,0 %

**კულტურული მემკვიდრეობის დაცვის, განვითარებისა და პოპულარიზაციის მიზნით სსიპ „აჭარის კულტურული მემკვიდრეობის დაცვის სააგენტო“ 2015 წელს ახორციელებს ქვეპროგრამას - კულტურული მემკვიდრეობის შენარჩუნება და განვითარება.**

ქვეპროგრამის საანგარიშო პერიოდის გეგმა შეადგენს 1 961 000 ლარს, საკასო ხარჯი 1 900 379 ლარს.

განხორციელდა შემდეგი აქტივობები, კერძოდ,

- ხიხანის ციხის მესამე კოშკისა და სასახლის რეაბილიტაცია-კონსერვაცია - 122 688 ლარი, სამუშაოები დასრულებულია;

- აჭარაში არსებული ძეგლების (გარდა ბათუმისა) ინვენტარიზაცია - 99 000 ლარი, სამუშაოები დასრულებულია;

-ავარიულ მდგომარეობაში მყოფი სახლების რეაბილიტაცია (ე.წ. ,,საბაევის სახლი“, მახინჯაურში ჯინჭარაძის ქუჩაზე არსებული ძეგლი) – 665 257 ლარი, სამუშაოები დასრულებულია;

-დასრულებულია მახოს ხიდის სარეაბილიტაციო სამუშაოები - 33 700 ლარი;

-დასრულებულია პეტრას ციხის ძეგლის რეაბილიტაცია - 152 536 ლარი;

-შეძენილია პეტრას ციხის ინფრასტუქტურული მოწყობის პროექტი - 75 000 ლარი;

- დასრულებულია გონიოს მუზეუმ-ნაკრძალის ინფრასტრუქტურული მოწყობა - 479 883 ლარი;

- დასრულებულია ბათუმში, ხულოს ქ.10-ში მდებარე შენობის სარემონტო სამუშაოების შესყიდვა - 42 524 ლარი;

-მოეწყო არქეოლოგიური ექსპედიციები - 93 373 ლარი;

-გამოცემულია წიგნი 2014 წელს ჩატარებული არქეოლოგიური გათხრების შესახებ (500 ცალი ტირაჟი) - 12 700 ლარი;

-განხორციელდა ფიჭვნარის არქეოლოგიური ზონის ტოპოგრაფიული გეგმის შედგენა - 4 853 ლარი;

-დაიბეჭდა რეგიონის კულტურული მემკვიდრეობის გზამკვლევი - 79 460 ლარი;

-განხორციელდა საინფორმაციო-მარკეტინგული ღონისძიებები - 39 805 ლარი;

ქვეპროგრამაში გეგმასა და ფაქტიურ ხარჯს შორის სხვაობა 60 621 ლარი წარმოადგენს ეკონომიას, კერძოდ, 12 112 ლარი ხიხანის ციხის სარეაბილიტაციო სამუშაოებიდან (სახელშეკრულებო ეკონომია), 37 242 ლარი ავარიული სახლების სარეაბილიტაციო სამუშაოებიდან (სახელშეკრულებო ეკონომია); 5 000 ლარი პეტრას ციხის ინფრასტუქტურული მოწყობის პროექტის შესყიდვა (საკონკურსო ეკონომია); 5 676 ლარი ბათუმში, ხულოს ქ.10-ში მდებარე შენობის სარემონტო სამუშაოებიდან (სატენდერო ეკონომია) და 591 ლარი სხვა დანარჩენი ღონისძიებებში არსებული ეკონომია;

პროგრამა განხორციელდა დაბრკოლებების გარეშე.

შესრულების პროცენტი წლიურ გეგმასთან: 96,9 %

**სპორტის განვითარების ხელშეწყობა, პოპულარიზაცია და ახალგაზრდობის საქმეთა სფეროს ხელშეწყობის მიზნით სპორტისა და ახალგაზრდობის საქმეთა დეპარტამენტი ახორციელებს სამ პროგრამას: სპორტისა და ახალგაზრდობის საქმეთა სფეროს მართვას, რომელიც წარმოადგენს ადმინისტრაციულ ხარჯებს, სპორტის ხელშეწყობისა და ახალგაზრდულ საქმეთა სფეროს ხელშეწყობის პროგრამებს.**

|  |  |  |  |  |
| --- | --- | --- | --- | --- |
| N | ქვეპროგრამის დასახელება | დაზუსტებული  გეგმა | ფაქტი | შესრულების % |
| 1 | სპორტული ღონისძიებები | 1 251 400 | 1 239 227 | **99,0 %** |
| 2 | აჭარის ნაკრები გუნდების წევრთა, მთავარ და პირად მწვრთნელთა მიერ მიღწეული განსაკუთრებული წარმატებების წასახალისებლად ერთჯერადი ფულადი ჯილდოები | 370 000 | 364 452 | **98,5 %** |
| 3 | სათამაშო სახეობათა განვითარების ხელშეწყობა | 683 893 | 649 745 | **95,0 %** |
| 4 | მწვრთნელთა, მსაჯთა და სპორტსმენთა სოციალური მხარდაჭერა და წახალისება | 134 250 | 131 163 | **97,7 %** |
|  | **სულ ჯამი:** | **2 439 540** | **2 384 587** | **97,7 %** |

**პროგრამის - სპორტის ხელშეწყობის ფარგლებში ხორციელდება ოთხი ქვეპროგრამა:**

**ქვეპროგრამის - სპორტული ღონისძიებები**

საანგარიშო პერიოდის დაზუსტებული გეგმა შეადგენს 1 251 400 ლარს, საკასო ხარჯი 1 239 227 ლარს.

ქვეპროგრამით დაფინანსდა აჭარის ჩემპიონატების, პირველობებისა და სასწავლო-საწვრთნო შეკრებების ჩატარება, მსოფლიო და ევროპის ჩემპიონატებში, სხვადასხვა საერთაშორისო და რესპუბლიკურ ტურნირებში აჭარის გუნდებისა და სპორტსმენების მონაწილეობა.

საქართველოს, ევროპისა და მსოფლიო ჩემპიონატებზე, პირველობებზე, რესპუბლიკურ და საერთაშორისო ტურნირებზე აჭარის ნაკრების წევრებმა სპორტის სხვადასხვა სახეობებში მოიპოვეს ჩემპიონობა და პრიზიორობა. დაფინანსდა აჭარაში არსებული 34 სახეობის სპორტული ფედერაცია, რომელშიც 3 900-ზე მეტმა სპორტსმენმა მიიღო მონაწილეობა, სპორტული მაღაზიების ვაუჩერებით დაჯილდოვდა წლის საუკეთესო 10 სპორტსმენი, 10 წარმატებული სპორტსმენი, 12 საუკეთესო მწვრთნელი და 3 ოლიმპიური თამაშების მონაწილე. სადგამიანი სიგელები გადაეცა 3 სპორტულ ჟურნალისტს და 3 საუკეთესო ფედერაციას.

საანგარიშო პერიოდში კალენდარული გეგმის თანახმად ჩატარდა აჭარაში მოქმედი ფედერაციების 455 ღონისძიება.

ქვეპროგრამაში დაბრკოლებებას წარმოქმნის ის გარემოება, რომ ყოველი წლის დასაწყისში ეროვნული ფედერაციების მიერ იქმნება სპორტული კალენდრები, რომელსაც აჭარაში მოქმედი ფედერაციები წარმოადგენენ დეპარტამენტში. წარმოდგენილი ინფორმაციების საფუძველზე დეპარტამენტის მიერ დგება კალენდარული გეგმა. კალენდარული გეგმით გათვალისწინებული ღონისძიებები არაპროგნოზირებადია და ცვალებადი. ნაწილი ვერ ტარდება ან ხდება მათი ჩანაცვლება სხვა ღონისძიებებით, ხოლო ნაწილის ჩატარების დრო იცვლება, რადგანაც ხდება საერთაშორისო და ეროვნული ფედერაციების კალენდარული გეგმების ცვლილება. შესაბამისად წლის განმავლობაში დაგეგმილი ღონისძიებების ჩაუტარებლობის გამო შექმნილმა ეკონომიებმა შეადგინა 12 173 ლარი.

ქვეპროგრამა განხორციელდა დაბრკოლებების გარეშე.

შესრულების პროცენტი წლიურ გეგმასთან: 99,0 %

**ქვეპროგრამის - აჭარის ნაკრები გუნდების წევრთა, მთავარ და პირად მწვრთნელთა მიერ მიღწეული განსაკუთრებული წარმატებების წასახალისებლად ერთჯერადი ფულადი ჯილდოები**

საანგარიშო პერიოდის გეგმა შეადგენს 370 000 ლარს, საკასო ხარჯი 364 452 ლარს.

ქვეპროგრამის თანახმად დაგეგმილი იყო წარმატებულ სპორტსმენებსა და მწვრთნელებზე ერთჯერადი ფულადი ჯილდოების გადაცემა.

წლის განმავლობაში სხვადასხვა რანგის ჩემპიონატებსა თუ პირველობებში მიღწეული იქნა წარმატებები და გაცემული იქნა 360 - ზე მეტი სპორტსმენსა და მწვრთნელზე ერთჯერადი ფულადი ჯილდო.

ქვეპროგრამაში 5 548 ლარის აუთვისებლობა გამოწვეულია სპორტსმენების შედეგების გამო.

ქვეპროგრამა განხორციელდა დაბრკოლებების გარეშე.

შესრულების პროცენტი წლიურ გეგმასთან: 98,5 %

**ქვეპროგრამის - სათამაშო სახეობათა განვითარების ხელშეწყობა**

საანგარიშო პერიოდის გეგმა შეადგენს 683 890 ლარს, საკასო ხარჯი 649 745 ლარს.

ქვეპროგრამა ითვალისწინებდა სპორტის ცხრა სახეობის ხელშეწყობას, კერძოდ: ფრენბურთი, ხელბურთი, რაგბი, წყალბურთი, ფეხბურთი, კალათბურთი, ინდორ ჰოკეი, ბერძნულ-რომაულ ჭიდაობასა და თავისუფალი ჭიდაობის შემდგომ პოპულარიზაციას და განვითარებას.

საანგარიშო წლის განმავლობაში ჩატარდა 51 სასწავლო-საწვრთნო შეკრება, სადაც ჩართული იყო ზემოაღნიშნული ნაკრები გუნდების არანაკლებ 277 სპორტსმენი, 19 მწვრთნელი და 9 კოორდინატორი, რომელშიც მონაწილე გუნდებმა და სპორტსმენებმა საქართველოს პირველობებსა და ჩემპიონატებში მოიპოვეს საპრიზო ადგილები. ქვეპროგრამის ფარგლებში დაფინანსდა მწვრთნელებისა და კოორდინატორების ყოველთვიური ანაზღაურება, სპორტსმენები ღონისძიებების პროცესში უზრუნველყოფილი იყვნენ ტრანსპორტით, სასტუმროთი და კვებით, ღონისძიების ორგანიზებისათვის საჭირო დარბაზების იჯარით.

ქვეპროგრამაში დარჩენილი ეკონომია შეადგენს 34 145 ლარს, აქედან: 29 303 ლარის ეკონომია გამოწვეულია ძირითადად დარბაზებისა და აუზების იჯარის თანხიდან, ვინაიდან უმრავლეს შემთხვევაში დაფინანსება განხორციელდა ფედერაციების მიერ, ხოლო 4 842 ლარი შტატგარეშე მომუშავეთა ანაზღაურების (კოორდინატორების შრომის ანაზღაურება) პუნქტში დარჩენილი ეკონომია გამოწვეულია იმით, რომ ქვეპროგრამის განხორციელება დაიწყო თებერვლის თვეში.

ქვეპროგრამა განხორციელდა დაბრკოლებების გარეშე.

შესრულების პროცენტი წლიურ გეგმასთან: 95,0 %

**ქვეპროგრამის - მწვრთნელთა, მსაჯთა და სპორტსმენთა სოციალური მხარდაჭერა და წახალისება**

საანგარიშო პერიოდის გეგმა შეადგენს 134 250 ლარს, საკასო ხარჯი 131 163 ლარს.

ქვეპროგრამის თანახმად გათვალისწინებული იყო 41 საპენსიო ასაკის, ოლიმპიური თამაშების, მსოფლიოს და ევროპის ჩემპიონების, პრიზიორების, სპორტის დამსახურებულ მუშაკთა, მოღვაწეთა და მწვრთნელთა ყოველთვიური ფინანსური მხარდაჭერა. არასაპენსიო ასაკის საქართველოს დამსახურებულ მწვრთნელთა ყოველთვიური ფინანსური დახმარება, საპენსიო და არასაპენსიო ასაკის სპორტის მუშაკთა, სპორტის დამსახურებულ მუშაკთა, მოღვაწეთა და მწვრთნელთა იუბილეებისა და სხვა ღირსშესანიშნავი თარიღების აღნიშვნასთან დაკავშირებით ერთჯერადი მატერიალური მხარდაჭერა ასევე საპენსიო და არასაპენსიო ასაკის სპორტის მუშაკთა, სპორტის დამსახურებულ მუშაკთა, მოღვაწეთა და მწვრთნელთა გარდაცვალების შემთხვევაში ოჯახისათვის ერთჯერადი დახმარება.

საპენსიო ასაკის, ოლიმპიური თამაშების, მსოფლიოს და ევროპის ჩემპიონების, პრიზიორებისათვის, სპორტის დამსახურებულ მუშაკთა, მოღვაწეთა და მწვრთნელთა ყოველთვიური 187,50 ლარიანი დახმარება გაეწია 41 ბენეფიციარს და გაწეული იქნა ხარჯი 92 625 ლარის ოდენობით, არასაპენსიო ასაკის საქართველოს დამსახურებულ 9 მწვრთნელზე გაცემული იქნა ყოველთვიურად 187,50 ლარიანი დახმარება, სულ 18 938 ლარი, იუბილეებსა და სხვა ღირსშესანიშნავ თარიღებთან დაკავშირებით მატერიალური მხარდაჭერა გაეწია 28 ბენეფიციარს სულ თანხით 15 600 ლარი და საპენსიო და არასაპენსიო ასაკის სპორტის მუშაკთა, სპორტის დამსახურებულ მუშაკთა, მოღვაწეთა და მწვრთნელთა გარდაცვალების შემთხვევაში 4 ოჯახს გადაეცა ერთჯერადი დახმარება 4 000 ლარის ოდენობით.

ქვეპროგრამაში დარჩენილია აუთვისებელი თანხა 3 087 ლარი, რაც ძირითადად გამოწვეულია იუბილეებისა და სხვა ღირსშესანიშნავ თარიღებთან და გარდაცვალებასთან დაკავშირებით გათვალისწინებული თანხების აუთვისებლობის გამო.

ქვეპროგრამა განხორციელდა დაბრკოლებების გარეშე.

შესრულების პროცენტი წლიურ გეგმასთან: 97,7%

**პროგრამის - ახალგაზრდულ საქმეთა სფეროს ხელშეწყობა**

საანგარიშო პერიოდის გეგმა შეადგენს 246 010 ლარს, საკასო ხარჯი 220 221 ლარს.

ახალგაზრდულ საქმეთა სფეროს ხელშეწყობის პროგრამის ფარგლებში დაგეგმილი იყო 11 ღონისძიების ორგანიზება:

1.ერთჯერადი თავისუფალი პროექტები;

2. ახალგაზრდობის კლუბების მხარდაჭერა;

3.სტუდენტური დღეები;

4. მხიარული რეგიონი;

5. ინტელექტუალური თამაშები;

6. უცხოეთში სხვადასხვა ტრენინგ სემინარებსა და კონფერენციებში

მონაწილე სტუდენტ ახალგაზრდების მხარდაჭერა;

7. ფორუმი ,,რეგიონის განვითარება და ახალგაზრდობის როლი";

8. „მან-სან-კანის„ შავი ზღვის ლიგა;

9. ახალგაზრდული საზაფხულო ბანაკი;

10. ქალაქური თამაშები ,,City game";

11. ლიდერთა სკოლა.

საანგარიშო პერიოდში დაფინანსდა შემდეგი ღონისძიებები:

1. ფორუმი რეგიონის განვითარება და ახალგაზრდობის როლი - ღონისძიების ორგანიზებაზე გამოცხადებული იქნა ელექტრონული ტენდერი SPA160004507. ხელშეკრულება გაფორმებული იქნა შპს ,,მარკა"-სთან 15 000 ლარზე. ღონისძიებაში მონაწილეობდა აჭარის უმაღლესი სასწავლებლების 50 სტუდენტი, რომელთაც სამი დღის განმავლობაში ჩაუტარდათ ტრენინგ-სემინარები სხვადასხვა თემატიკაზე, შეხვდნენ როგორც მთავრობის ასევე არასამთავრობო სექტორის წარმომადგენლებს. ფორუმში მონაწილეობისათვის სტუდენტებს გადაეცათ სერთიფიკატები;

2. ინტელექტუალური თამაშები - ღონისძიების ფარგლებში დაფინანსდა აჭარის სასკოლო ჩემპიონატის ხუთი ეტაპი, სადაც მონაწილეობას ღებულობდა მუნიციპალიტეტებისა და ბათუმის საჯარო და კერძო სკოლების 300-მდე მოსწავლე, აჭარის სასკოლო ჩემპიონატის ფინალი, სადაც მონაწილეობდა მუნიციპალიტეტებისა და ბათუმის კერძო და საჯარო სკოლის 108- მდე მოსწავლე, ბათუმის სასკოლო ჩემპიონატის 5 ეტაპი, სადაც ჩართული იყო 300-მდე მოსწავლე, აჭარის სტუდენტური ჩემპიონატის 1 ეტაპი, სადაც მონაწილეობდა 80-მდე სტუდენტი და ბათუმის საზაფხულო ჩემპიონატის 4 ეტაპი, რომელშიც ჩართული იყო 120 - მდე მონაწილე, სულ წლის განმავლობაში ჩატარდა16 ღონისძიება, სადაც ჩართული იყო დაახლოებით 908 მონაწილე, ხოლო ღონისძიებას დაესწრო 3000-ზე მეტი ახალგაზრდა. გაწეული იქნა ხარჯი 25 979 ლარი;

3. მხიარული რეგიონი - ღონისძიების ფარგლებში განხორციელდა ერთი მოსამზადებელი ეტაპი და ერთი ფინალური თამაში, ღონისძიებაში მონაწილეობა მიიღო დაახლოებით 80 ახალგაზრდამ და 650 ზე მეტმა დამსწრემ. გაწეულია ხარჯი 16 500 ლარი;

4. უცხოეთში სხვადასხვა ტრენინგ სემინარებსა და კონფერენციებში მონაწილე სტუდენტ ახალგაზრდების მხარდაჭერის პუნქტიდან დეპარტამენტის მიერ გაწეული იქნა 15 სტუდენტის მგზავრობის ხარჯი 12 225 ლარის ოდენობით, რომლებიც გაემგზავრნენ 2 თვიან სტაჟირების პროგრამაზე გერმანიის ქალაქ ჰამბურგში;

5.ახალგაზრდობის კლუბების მხარდაჭერის პუნქტიდან გაწეულია შემდეგი ხარჯები:

ა. ლიტერატურული კლუბის ღონისძიებების ორგანიზებაზე გამოცხადებულ ელექტრონულ ტენდერში გამოვლენილ გამარჯვებულ ორგანიზაციასთან ა(ა)იპ ,,კავკასიონ"-თან გაფორმებული იქნა ხელშეკრულება. წლის განმავლობაში ჩატარდა ექსკურსია აუდიენციები, სემინარები ლიტერატურის შესახებ აჭარის მუნიციპალიტეტებში და ქ. ბათუმში, მოხდა ახალგაზრდა მწერლებისა და პოეტებისთვის ლიტერატურული საღამოს ორგანიზება, შეიქმნა ახალგაზრდა პოეტების და მწერლების ვიდეო ფონდი, ასევე ლიტერატურული კლუბის წიგნადი ფონდის განახლებისთვის შეძენილი იქნა წიგნები. კლუბის კოორდინატორებსა და ხელმძღვანელ პირებზე 8 თვის განმავლობაში გაიცა ანაზღაურება. სულ გაწეული იქნა ხარჯი 15 131 ლარის ოდენობით;

ბ. გამომგონებელთა კლუბის ღონისძიების ფარგლებში მოეწყო ნორჩ ტექნიკოსთა ნამუშევრების გამოფენა კონკურსი, შემეცნებითი ექსკურსია თბილისის საავიაციო ქარხანაში (25 მონაწილე) და მოეწყო გასვლითი გამოფენების ორგანიზება ქედის, ქობულეთისა და ხელვაჩაურის მუნიციპალიტეტებში, 50 მონაწილე კონკურსანტზე გაცემული იქნა საჩუქრები (წიგნები). საგამომგონებლო საქმიანობის განხორციელებისთვის შეძენილი იქნა სხვადასხვა სახის ტექნიკური საშუალებები. გაწეული იქნა ხარჯი 6 569 ლარის ოდენობით;

გ. შშმ პირთა ჩართულობის კლუბის ღონისძიებების ორგანიზებაზე გამოცხადებულ ელექტრონულ ტენდერში გამოვლენილ გამარჯვებულ ორგანიზაციასთან ა(ა)იპ ,,ცვლილებები თანაბარი უფლებებისთვის“ გაფორმებული იქნა ხელშეკრულება. ორგანიზაციის მიერ ჩატარებული იქნა შშმ პირთა უფლებების დაცვის საერთაშორისო დღისადმი და შშმ პირთა საერთაშორისო დღისადმი მიძღვნილი ღონისძიებები, ორგანიზებული იქნა 6 საინფორმაციო შეხვედრა აჭარის მუნიციპალიტეტებსა და ქ. ბათუმში, შშმ პირთა შესახებ ჩატარებული იქნა 6 ტრენინგ-სემინარი, მომზადდა 4 სოციალური ტიპის ვიდეორგოლი, კლუბის კოორდინატორებზე, ტრენერსა და ხელმძღვანელ პირებზე გაიცა ანაზღაურება. წლის განმავლობაში გაწეული იქნა ხარჯი 6 779 ლარის ოდენობით;

დ. ხელოვანთა კლუბის ღონისძიებების ორგანიზებაზე გამოცხადებულ ელექტრონულ ტენდერში გამოვლენილ გამარჯვებულ ორგანიზაციასთან შპს ,,არტ არეა"-სთან გაფორმებული იქნა ხელშეკრულება. წლის განმავლობაში განხორციელდა შემდეგი ღონისძიებები: წყალზე ხატვის 6 მასტერკლასი; 6 კინოჩვენება; ფოტო, ნახატებისა და ვიდეოინსტალაციების გამოფენა; 3 სპექტაკლის დადგმა; მოეწყო 6 შეხვედრა ხელოვნების სფეროს წარმომადგენლებთან; ჩატარდა კონკურსი სახელწოდებით „გააცოცხლე კინო“ და მოეწყო ორი მასტერკლასი ფოტოხელოვნებაში. აღნიშნული ღონისძიებები ჩატარდა როგორც ბათუმში ასევე აჭარის ყველა მუნიციპალიტეტში. კლუბის კოორდინატორებსა და ხელმძღვანელ პირებზე 8 თვის განმავლობაში გაიცა ანაზღაურება. სულ გაწეული იქნა ხარჯი 9 499 ლარი;

სულ ახალგაზრდობის კლუბების მხარდაჭერის ფარგლებში ფაქტიური ხარჯი შეადგენს 37 978 ლარს;

6. სპორტისა და ახალგაზრდობის საქმეთა დეპარტამენტის მიერ სტუდენტური დღეების ორგანიზებაზე გამოცხადებულ ელექტრონულ ტენდერში გამარჯვებულ ორგანიზაციასთან შპს Smart Solution Group გაფორმებული იქნა ხელშეკრულება. სტუდენტური დღეების ღონისძიებაში ჩართული იყო 500-ზე მეტი მონაწილე, რომლებმაც მონაწილეობა მიიღეს შემდეგ აქტივობებში: ფეხბურთი, ფრენბურთი, ქუჩის კალათბურთი, ბილიარდი, დარტსი, ბოულინგი, ორიგინალური ნომერი, მუსიკალური ნომერი, მის სტუნდეტი, მან-სან-კანი. პროექტის ფარგლებში მოხდა ღონისძიების ფოტოგადაღება, ასევე სხვდასხვა ნომინაციებში გამოვლენილ საუკეთესო სტუდენტებს გადაეცათ პრიზები და საჩუქრები. სულ ფაქტიური ხარჯი შეადგენს 20 965 ლარს;

7. „მან-სან-კანი“ შავი ზღვის ლიგის ღონისძიებაში მონაწილეობა მიიღო 15-მდე გუნდმა, ღონისძიებას დაესწრო 4500-ზე მეტი მაყურებელი. ღონისძიება განხორციელდა 5 ეტაპად, რომელშიც ჩართული იყო საქართველოს სხვადასხვა ქალაქების სტუდენტ ახალგაზრდების გუნდები. სულ ხარჯი შეადგენს 27 000 ლარს;

8. ახალგაზრდული საზაფხულო ბანაკის ორგანიზებაზე დეპარტამენტის მიერ გამოცხადებული იქნა ელექტრონულ ტენდერი (160017979), სადაც გამოვლინდა გამარჯვებული კომპანია შპს ,,ევროპის აკადემიური ცენტრი გაცვლითი პროგრამები", რომელთანაც გაფორმდა ხელშეკრულება, ღონისძიებაში ჩართული იყო აჭარაში არსებული უმაღლესი სასწავლებლების 50 სტუდენტი, რომელთაც ჩაუტარდათ ტრენინგ-სემინარები სხვადასხვა თემატიკაზე, ღონისძიების ხარჯი შეადგენს 27 139 ლარს;

9.ქალაქური თამაშები „City game“ - ის ორგანიზებაზე დეპარტამენტის მიერ გამოცხადებულ ელექტრონულ ტენდერში გაიმარჯვა შპს ,,მარკა"-მ. ღონისძიების ფარგლებში ჩატარდა სპორტული, შემეცნებითი და ინტელექტუალური აქტივობები, რომელშიც მონაწილეობა მიიღო 500-ზე მეტმა სტუდენტ-ახალგაზრდამ. ღონისძიების ორგანიზებაზე გაწეული იქნა ხარჯი 11 475 ლარი;

10. ლიდერთა სკოლის ორგანიზებაზე დეპარტამენტის მიერ გამოცხადებულ იქნა ელექტრონულ ტენდერი SPA160015604, სადაც გამოვლინდა გამარჯვებული კომპანია შპს ,,ევროპის აკადემიური ცენტრი გაცვლითი პროგრამები". ღონისძიების ორგანიზებაზე გაფორმებული იქნა ხელშეკრულება 25 960 ლარზე. ღონისძიებაში ჩართული იყო აჭარაში არსებული უმაღლესი სასწავლებლების და საჯარო სკოლის 50 სტუდენტ ახალგაზრდა, რომელთაც ჩაუტარდათ ტრენინგ-სემინარები სხვადასხვა თემატიკაზე.

პროგრამის წლიური გეგმა შეადგენდა 246 010 ლარს, ხოლო ფაქტიურად გაიხარჯა 220 221 ლარი, დარჩენილია ეკონომია 25 789 ლარი, რაც შექმნილია სხვადასხვა გარემოებებით, კერძოდ: ახალგაზრდულ საქმეთა სფეროს ხელშეწყობის პროგრამის ფარგლებში წლის განმავლობაში დაგეგმილი იყო 11 ღონისძიების ორგანიზება, საანგარიშო პერიოდში ჩატარდა 10 ღონისძიება, ვერ განხორციელდა „ერთჯერადი თავისუფალი პროექტები“ თანხით 16 294 ლარი, ღონისძიების მიზანს წარმოადგენს ახალგაზრდების ინიციატივების დაფინანსება და მხარდაჭერა, დეპარტამენტის მიერ მრავალგზის მცდელობისა აღნიშნული ღონისძიების გამარტივებული შესყიდვის ფორმით განხორციელება ვერ მოხერხდა, ხოლო, ტენდერის შემთხვევაში იკარგება ახალგაზრდების იდეა, რაც პროექტის ხარისხზე უარყოფით გავლენას ახდენს. სხვა ორგანიზაციის მიერ ასევე ახალგაზრდული კლუბების ფარგლებში სადისკუსიო კლუბის ღონისძიებების ორგანიზებაზე დეპარტამენტის მიერ სამჯერ იქნა გამოცხადებული ელექტრონული ტენდერი, რომელიც არ შედგა. შესაბამისად 5 კლუბის ნაცვლად წლის განმავლობაში დაფინანსდა 4 კლუბი, რომელშიც წარმოიქმნა ეკონომია 9 495 ლარი.

პროგრამა განხორციელდა დაბრკოლებების გარეშე.

შესრულების პროცენტი წლიურ გეგმასთან: 89,5 %

**პროგრამა - 2018 წლის მსოფლიო საჭადრაკო ოლიმპიადის მხარდაჭერა**

პროგრამა შედგება ორი ქვეპროგრამისაგან

|  |  |  |  |
| --- | --- | --- | --- |
| პროგრამა/ქვეპროგრამის დასახელება | დაზუსტებული | ფაქტი | შესრულების % |
|
| **2018 წლის მსოფლიო საჭადრაკო ოლიმპიადის მხარდაჭერა** | **587,500** | **584,123** | **99.4** |
| ა) ა(ა)იპ 2018 წლის მსოფლიო საჭადრაკო ოლიმპიადის საორგანიზაციო კომიტეტი | 150,000 | 149,140 | 99.4 |
| ბ) 2018 წლის მსოფლიო საჭადრაკო ოლიმპიადის მზადების ხელშეწყობა | 437,500 | 434,983 | 99.4 |

2018 წლის მსოფლიო საჭადრაკო ოლიმპიადის მზადების ხელშეწყობის ქვეპროგრამის საანგარიშო პერიოდის გეგმა შეადგენს 437 500 ლარს, საკასო ხარჯი 434 983 ლარს.

ქვეპროგრამის ფარგლებში განხორციელდა შემდეგი ღონისძიებები, კერძოდ,

2016 წლის ბაქოს მსოფლიო საჭადრაკო ოლიმპიადაზე საქართველოს მხარე, როგორც მომავალი წლის ბათუმის ოლიმპიადის მასპინძელი ვალდებული იყო გაეკეთებინა საგამოენო სივრცე, სადაც მოხდებოდა საქართველოს, ბათუმის პრეზენტაცია. ბათუმი 2018 - ის პავილიონი განთავსდა ბაქოს, კრისტალ პალასის საგამოფენო დარბაზში, ერთ-ერთ ცენტრალურ ადგილას. ქართულ პავილიონში წარმოდგენილი იყო ბათუმის ღირსშესანიშნაობები, მუდმივად ხდებოდა ბათუმზე კლიპების ჩვენება, წარმოდგენილი იყო ქართული ღვინო და ტკბილეულობა. ბათუმის 2018 -ის პავილიონი დიდი მოწონებით სარგებლობდა, მას უმასპინძლა აზერბაიჯანის პრეზიდენტს ი. ალიევს და მის ოჯახის წევრებს, აზერბაიჯანის მტავრობის წევრებს, ფიდეს პრეზიდენტსა და სხვა ქვეყნის ოფიციალურ დელეგაციებს. ქართულ პავილიონში სტუმრებს მასპინძლობდნენ ქართველი ლეგენდარული ჩემპიონები: ნონა გაფრინდაშვილი, ნანა იოსელიანი და ზურაბ აზმაიფარაშვილი.

ქართული მხარისათვის მნიშვნელოვანი იყო საორგანიზაციო საკითხებში მონაწილეობის მიღება. ბათუმი 2018 წლის საორგანიზაციო კომიტეტის წევრებმა მნიშვნელოვანი გამოცდილება მიიღეს საორგანიზაციო კუთხით, რომელიც გამოყენებული იქნება 2018 წლის ბათუმის მსოფლიო საჭარდრაკო ოლიმპიადის მომზადებისას, რაზეც გაწეული იქნა ხარჯი 61 402 ლარი.

ხოლო 373 580 ლარის ხარჯი გაწული იქნა 2018 წლის მსოფლიო საჭადრაკო ოლიმპიადასთან დაკავშირებით, ჭადრაკის საერთაშორისო ფედერაციასთან გაფორმებული ხელშეკრულებით გათვალისწინებული საწევროს ხარჯებისათვის.

პროგრამა განხორციელდა დაბრკოლებების გარეშე.

შესრულებისპროცენტიწლიურგეგმასთან: 99,4%